Yosef kɛ Potifar Ŋa Lɛ (1 Mose 39) | Kasemɔ Amɛhemɔkɛyeli Lɛ\nKANEMƆ YƐ Afrikaans Albania Amharic Arabic Armenia Armenia (West) Aymara Bislama Blɔfo Bulgaria Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chuvash Cibemba Croatia Czech Denmark Drehu Dutch Efik Estonia Ewe Finland French Ga Georgia Germany Greenland Guarani Haitian Creole Hebri Hela Hiligaynon Hungary Iceland Igbo Iloko Indonesia Italia Japan Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korea Kwangali Kwanyama Lingala Lithuania Luganda Luo Macedonia Malagasy Malta Maya Mixe (North Central) Myanmar Ndebele Ndonga Nepali Ngabere Norway Nyaneka Nzema Oromo Ossetia Otetela Papiamento (Aruba) Papiamento (Curaçao) Persia Poland Portuguese (Brazil) Quechua (Ayacucho) Quechua (Bolivia) Romania Russia Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tahiti Tatar Thailand Tigrinya Tshiluba Tsonga Turkey Twi Ukrain Umbundu Urdu Venda Vietnam Wallis Waray-Waray Xhosa Zulu\nYOSEF mu waa be ni enu fɔfɔii ni egba kɛ tsei krokomɛi ni kwɛ̃ɔ yɛ nu hiɛ lɛ aŋma lɛ. Jarayelɔi komɛi ni kɛ amɛkooloi nyiɛ lɛ kɛlɛ miiya, amrɔ nɛɛ amɛmiifo mli kɛmiitsɔ Nilo faa babaoo ni bua shi lɛ jɔɔ mli gbɛ. Feemɔ hii komɛi ni kɛ amɛ-afukpɔŋɔi nyiɛ faa ko he kɛmiiya Mizraim maŋ kroko mli, ní bei komɛi lɛ anaa faa naa loofɔji srɔtoi miifiliki kɛmiiya kɛmiiba yɛ jɛmɛ lɛ he mfoniri yɛ ojwɛŋmɔŋ okwɛ. Shi kome ekoŋŋ lɛ, Yosef susu eshĩa ni yɔɔ Hebron gɔji lɛ anɔ, ní kɛ he ni enyiɛ lɛ jekɛmɔ aaashɛ shitoi ohai abɔ lɛ he; amrɔ nɛɛ eyɛ he kroko kwraa.\nFeemɔ aduji ni miifo sa ni miibolɔ yɛ amitsrɔbi kɛ agbamitsei ni yɔɔ jɛmɛ lɛ anɔ lɛ he mfoniri okwɛ. Yɛ Yosef gbɛfaŋ lɛ, etamɔ nɔ ni shishinumɔ ko kwraa bɛ wiemɔ ni mɛi ni amɛkɛkpeɔ lɛ wieɔ lɛ mli. Ekolɛ ebɔ mɔdɛŋ akɛ ebaanu nibii ni amɛwieɔ lɛ ekomɛi ashishi. Ekolɛ, ebɔ mɔdɛŋ akɛ ekase. Eyiŋ fɛɛ lɛ, ekuŋ esɛɛ kɛbaŋ shĩa dɔŋŋ.\nNo mli lɛ, Yosef ji gbekɛ nuu ni eye afii 17 loo 18 pɛ moŋ, shi ekɛ shihilɛ ko ni kɛ́ mɛi ni edara po kɛkpe lɛ, amɛnaŋ lɛ mlɛo lɛ kpe. Lɛ diɛŋtsɛ enyɛmimɛi lɛ ye ehe awuŋa akɛni lɛ ji mɔ ni amɛpapa sumɔɔ waa lɛ hewɔ, shwɛ fioo kulɛ, amɛgbe lɛ. No najiaŋ lɛ, amɛhɔ̃ɔ lɛ amɛhã jarayelɔi nɛɛ. (1 Mose 37:2, 5, 18-28) Bianɛ ni jarayelɔi lɛ kɛ otsii abɔ efã gbɛ lɛ, ekã shi faŋŋ akɛ amɛbaaná miishɛɛ waa ejaakɛ amɛbɛŋkɛ maŋ ni amɛbaafee shika yɛ lɛ, ni ji he ni amɛbaahɔ̃ɔ Yosef kɛ amɛjarayeli nibii lɛ yɛ lɛ. Te Yosef aaafee tɛŋŋ ekpee nijiaŋwujee kɛ tsui kuumɔ shihilɛ ni eyaje mli nɛɛ naa lɛ? Ni ŋmɛnɛ lɛ, kɛ́ wɔkɛ shihilɛ mli naagbai kɛ nijiaŋwujee kpe lɛ, te wɔɔfee tɛŋŋ wɔkpee naa koni amɛkafite wɔhemɔkɛyeli lɛ? Nibii babaoo yɛ ni wɔbaakase yɛ Yosef he.\n“Ni akɛ Yosef tee Mizraim, ni Farao piafonyo kɛ eblafoi atsɛ Potifar ni ji Mizraimnyo lɛ he lɛ yɛ Ishmaelbii lɛ ni kɛ lɛ ba jɛi lɛ adɛŋ.” (1 Mose 39:1) Biblia mli amaniɛbɔɔ fioo nɛɛ yeɔ ebuaa wɔ ni wɔfeɔ bɔ ni ashwie oblanyo fioo nɛɛ hiɛ shi ahã kɛtsɔ hɔ̃ɔmɔ ni ahɔ̃ɔ lɛ ekoŋŋ lɛ nɔ lɛ he mfoniri. Eji jwetri kɛkɛ! Wɔbaanyɛ wɔsusu Yosef he ni enyiɛ Mizraim piafonyo ko ni ji enuŋtsɔ hee lɛ sɛɛ kɛnyiɛ gbɛjegbɛ ni mɛi etsĩ yɛ nɔ lɛ nɔ kɛmiiya he ni baafee eshĩa hee lɛ.\nShĩa mli shĩa! Yosef enako shĩa tamɔ nɛkɛ pɛŋ. Eda yɛ weku ko ni lɛɔ tooi ni wɔɔ buui amli lɛ mli, akɛni amɛfãa kɛyaa hei kɛ amɛtooi lɛ akwɛmɔ hewɔ lɛ, amɛhiii he kome. Shi, he ni akɛlɛ eba nɛɛ, ji he ni Mizraimbii niiatsɛmɛi tamɔ Potifar lɛ yɔɔ, yɛ shĩai wujiwuji ni asha he fɛfɛo lɛ amli. Mɛi ni tsaa shi amɛtaoɔ blema nibii lɛ bɔ amaniɛ akɛ blema Mizraimbii lɛ sumɔɔ abɔɔ ni yɔɔ haŋtsii ni atswa gbogbo awo he kɛ emli tsei ni hãa hɔŋ, ní nu ni akɛduɔ fɔfɔi kɛ tsei krokomɛi hu yɛ mli lɛ afeemɔ waa. Shĩai lɛ ekomɛi yɛ abɔi yɛ afã gbɛ kwraa, ablanaai ni anyɛɔ ataa jɛmɛ ahereɔ kɔɔyɔɔ yɛ shĩai lɛ amli, samfɛji wujiwuji yɛ tsũi lɛ ahe bɔ ni afee ni kɔɔyɔɔ anyɛ aba tsũi lɛ amli, tsũi pii yɛ shĩai lɛ amli, shĩai lɛ ekomɛi yɛ asai agboi kɛ hei ni ataa ayeɔ nii kɛ tsũi ni tsuji wɔɔ mli.\nAni bɔ ni shĩa lɛ yɔɔ haŋtsii lɛ hã Yosef ná miishɛɛ? Enyɛŋ eba lɛ nakai. Wɔbaanyɛ wɔwie akɛ, ekolɛ ehe fee shoo. Soro Mizraimbii lɛ awiemɔ, amɛtadewoo kɛ hesaamɔ, ni esoro amɛjamɔ lɛ yɛ enɔ lɛ he. Amɛjáa wɔji srɔtoi babaoo, ni amɛkɛ amɛhe woɔ mumɔi atsɛmɔ nifeemɔi kɛ ashwai anifeemɔi amli, amɛyɛ gbele kɛ shihilɛ ni yaa nɔ yɛ gbele sɛɛ lɛ he miishɛɛ waa. Kɛ̃lɛ, nɔ kome ye ebua Yosef ni enyɛ eye eshoofeemɔ lɛ nɔ. Biblia mli amaniɛbɔɔ lɛ kɛɔ wɔ akɛ: “Yehowa kɛ Yosef yɛ.” (1 Mose 39:2) Ekã shi faŋŋ akɛ, Yosef jɛ etsuiŋ esɔle ehã e-Nyɔŋmɔ lɛ. Biblia lɛ wieɔ akɛ: ‘Yehowa bɛŋkɛ mɛi fɛɛ ni tsɛɔ lɛ lɛ.’ (Lala 145:18) Mɛɛ gbɛ kroko nɔ Yosef tsɔ ebɛŋkɛ e-Nyɔŋmɔ lɛ?\nOblanyo fioo lɛ tswa efai shi akɛ ehaŋ enijiaŋ aje wui, ni ebɔ mɔdɛŋ akɛ ekɛ ehewalɛ fɛɛ baatsu enitsumɔ lɛ. Enɛ hã Yehowa jɔɔ enitsumɔi lɛ anɔ, ni etsɛɛɛ kwraa ni enuŋtsɔ lɛ basumɔ esane. Potifar na akɛ Yehowa, ni ji Yosef maŋbii lɛ a-Nyɔŋmɔ lɛ miijɔɔ etsulɔ fioo nɛɛ, ni ekã shi faŋŋ akɛ jɔɔmɔi nɛɛ kɛ shweremɔ babaoo ba Potifar shĩa lɛ. Fiofio lɛ, Potifar ni ji Yosef nuŋtsɔ lɛ basumɔ esane waa, ni etu nɔ fɛɛ nɔ ni eyɔɔ lɛ ewo oblanyo ni sa nɛɛ dɛŋ.—1 Mose 39:3-6.\nYosef fee nɔkwɛmɔnɔ ko ni sa waa ehã oblahii kɛ oblayei ni sɔmɔɔ Nyɔŋmɔ ŋmɛnɛ lɛ. Akɛ nɔkwɛmɔnɔ lɛ, kɛ́ amɛtee skul lɛ, ekolɛ amɛbaayaje shihilɛ ko ni yɔɔ srɔto loo shihilɛ ko ni baahã amɛhiɛ afee amɛ yaa mli bei komɛi, ekolɛ amɛbaana nibii komɛi ni tsɔɔ akɛ hiɛnɔkamɔ bɛ shihilɛ mli loo ní mɛi kɛ amɛhe miiwo mumɔŋ atsɛmɔ nifeemɔi amli. Kɛ́ oyɛ shihilɛ ni tamɔ nɛkɛ mli lɛ, kaimɔ akɛ Yehowa tsakeko. (Yakobo 1:17) Ekã he eyeɔ ebuaa mɛi fɛɛ ni yeɔ lɛ anɔkwa, ní miimia amɛhiɛ koni amɛtsu nii waa yɛ gbɛ ni saa ehiɛ lɛ nɔ. Ejɔɔ amɛ babaoo, ni ebaajɔɔ bo hu.\nAmaniɛbɔɔ lɛ kɛɔ wɔ akɛ, no mli lɛ Yosef miida. Oblanyo lɛ batsɔ nuu ní ‘mli ti, ni he yɔɔ fɛo’ hu. Wiemɔi nɛɛ tsɔɔ akɛ oshara miiba, ejaakɛ bei pii lɛ, gbɔmɔtsoŋ hefɛo gbalaa mɛi ajwɛŋmɔ yɛ gbɛ ni esaaa nɔ.\nPotifar ŋa lɛ gbala ejwɛŋmɔ kɛtee oblanyo fioo Yosef, ni yeɔ anɔkwa lɛ nɔ\n“EBOOO LƐ TOI”\nAnɔkwayeli jara wa waa kɛhã Yosef; shi yɛ Potifar ŋa lɛ gbɛfaŋ lɛ, anɔkwayeli jeee nɔ ko. Wɔkaneɔ akɛ: “Enuŋtsɔ ŋa lɛ jie ehiɛ eka Yosef ekɛɛ: Okɛ mi abawɔ!” (1 Mose 39:7) Ani Yosef ka akɛ ebaakpɛlɛ mɔdɛŋ ni yoo wɔŋjalɔ nɛɛ bɔ akɛ ekɛlɛ awɔ lɛ nɔ? Biblia lɛ ewieee nɔ ko ni tsɔɔ akɛ Yosef bɛ henumɔi kɛ shwelɛi ni oblahii náa lɛ eko, ni etsɔɔɔ hu akɛ yoo nɛɛ ni ji piafonyo ni yɔɔ mɛi anɔ hewalɛ, ni yɔɔ nii waa nɛɛ ŋa, ni ahiɛ lɛ fɔfɔɔle lɛ he bɛ fɛo. Ani Yosef susu akɛ enuŋtsɔ lɛ nyɛŋ ale? Ani esusu heloonaa nibii babaoo ni ebaaná kɛ́ ekɛ yoo lɛ ná bɔlɛ lɛ he?\nYɛ anɔkwale mli lɛ, wɔnyɛŋ wɔle nibii fɛɛ ni tee nɔ yɛ Yosef jwɛŋmɔ mli. Shi wɔle nɔ diɛŋtsɛ ni yɔɔ etsui mli. Ana enɛ faŋŋ yɛ hetoo ni ekɛhã lɛ mli: “Naa, minuŋtsɔ kwɛɛɛ nɔ ni yɔɔ midɛŋ yɛ shĩa nɛɛ, ni etu nii ni eyɔɔ fɛɛ ewo midɛŋ; mɔ ko mɔ ko bɛ ni fe mi yɛ shĩa nɛɛ, ni ekamaaa mi nɔ ko nɔ ko, akɛ ja bo kɛkɛ, ejaakɛ bo lɛ eŋa jio. Te aaafee tɛŋŋ ni mafee efɔŋ kpeteŋkpele ni tamɔ nɛkɛ nɛɛ, ni mafee esha mashi Nyɔŋmɔŋ?” (1 Mose 39:8, 9) Feemɔ oblanyo lɛ ni ekɛ ekãa miiwie wiemɔi nɛɛ he mfoniri okwɛ. Kɛ́ esusu nɔ ni yoo lɛ taoɔ ni efee lɛ he lɛ, edɔɔ lɛ waa. Mɛni hewɔ?\nTaakɛ Yosef kɛɛ lɛ, enuŋtsɔ lɛ heɔ lɛ eyeɔ. Potifar kɛ eshĩa lɛ mli nɔ fɛɛ nɔ ewo Yosef dɛŋ, ja eŋa pɛ. Mɛni hewɔ Yosef baafite hekɛnɔfɔɔ nɛɛ? Enyɛ nakai susumɔ waa. Shi nɔ kroko hu yɛ ni hã enyɛ susumɔ nɛɛ waa lɛ: no ji akɛ, ní ebaafee esha eshi Yehowa e-Nyɔŋmɔ lɛ. Yosef ekase nibii babaoo ni kɔɔ Nyɔŋmɔ susumɔ yɛ gbalashihilɛ kɛ anɔkwayeli yɛ gbalashihilɛ mli lɛ he kɛjɛ efɔlɔi lɛ aŋɔɔ. Yehowa ji mɔ ni fee klɛŋklɛŋ gbalashihilɛ lɛ, ni etsɔɔ esusumɔ faŋŋ yɛ he. No ji akɛ, nuu aaakpɛtɛ eŋa he ni amɛaatsɔ “heloo kome.” (1 Mose 2:24) Nyɔŋmɔ mli fu mɛi ni ka akɛ amɛbaafite mɛi krokomɛi agbala lɛ. Akɛ nɔkwɛmɔnɔ lɛ, shwɛ fioo ni kulɛ akpãta mɛi ni ka akɛ amɛkɛ Abraham ŋa, ni ji Yosef nanakaŋsowa, kɛ Isak ŋa, ni ji Yosef naa awɔ lɛ ahiɛ kwraa. (1 Mose 20:1-3; 26:7-11) Yosef kase nɔ ko kpele kɛjɛ saji nɛɛ amli, no hewɔ lɛ, ekpɛ eyiŋ akɛ efiteŋ mɛi krokomɛi agbala kɔkɔɔkɔ.\nPotifar ŋa lɛ nyaaa nɔ ni enu lɛ he kwraa. Bo lɛ feemɔ nyɔŋ nɛɛ he mfoniri okwɛ ni eekpoo enibimɔ lɛ, ni eekɛɛ lɛ po akɛ enibimɔ lɛ ji “efɔŋ kpeteŋkpele”! Fɛɛ sɛɛ lɛ, etee nɔ enyɛ oblanyo lɛ nɔ ni ekɛ lɛ awɔ. Ekolɛ henɔwomɔ kɛ hewoo hã edɔ lɛ waa, ni no hewɔ lɛ ebɔ mɔdɛŋ ni enine ashɛ Yosef nɔ koni ehã edabi lɛ atsɔ hɛɛ. Enɛ hã efee enii tamɔ Satan, mɔ ni ka Yesu lɛ. Satan hu nine nyɛ shi, ni yɛ nɔ najiaŋ ni esa akɛ enijiaŋ aje wui lɛ, ‘eshi lɛ kɛyashi be kroko ni sa.’ (Luka 4:13) No hewɔ lɛ, ehe miihia ni anɔkwafoi atswa amɛfai shi ni amɛhã amɛhiɛ ahi amɛhe nɔ be fɛɛ be. Nakai ji bɔ ni Yosef fee. Eyɛ mli akɛ shihilɛ ni ekɛkpe lɛ tee nɔ “daa nɛɛ” moŋ, shi eŋmɛɛɛ ehe ehãaa. Wɔkaneɔ akɛ: ‘Ebooo lɛ toi.’ (1 Mose 39:10) Kɛ̃lɛ, Potifar ŋa lɛ etswa efai shi akɛ bɔ fɛɛ bɔ ni fee lɛ esa akɛ enine ashɛ Yosef nɔ.\nEhala be ko ni tsuji lɛ ateŋ mɔ ko mɔ ko bɛ shĩa. Ele akɛ Yosef baaba shĩa lɛ mli ni ebatsu nii. Be ni Yosef ba shĩa lɛ mli lɛ, ebɔ mɔdɛŋ ni enine ashɛ enɔ. Emɔ Yosef atade lɛ mli, ni ekpa lɛ fai naagbee nɔ akɛ: “Okɛ mi abawɔ!” Yosef he fee oya. Yosef kɛ ekãa sha ehe kɛjɛ edɛŋ kɛtee sɛɛ—shi lɛ hu emɔ Yosef atade lɛ mli kpɛŋŋ. Yosef je etade lɛ mli, ni eshi ewo edɛŋ. Ni ejo foi eshi lɛ!—1 Mose 39:11, 12.\nEkolɛ wɔbaakai ŋaawoo ni jɛ mumɔŋ ni bɔfo Paulo kɛhã lɛ, akɛ: “Nyɛjoa ajwamaŋbɔɔ naa foi!” (1 Korintobii 6:18) Mɛɛ nɔkwɛmɔnɔ ni nɔ bɛ Yosef fee ehã anɔkwa Kristofoi fɛɛ nɛkɛ! Ekolɛ, wɔbaayaje shihilɛ ko ni baahã wɔkɛ mɛi ni bɛ bulɛ kɛhã Nyɔŋmɔ jeŋba he mlai lɛ ashara, shi no etsɔɔɔ akɛ wɔŋmɛ gbɛ ni amɛná wɔnɔ hewalɛ ni wɔkɛ wɔhe awo efɔŋfeemɔ mli. Ekɔɔɔ he eko nɔ ni baajɛ mli aba, esa akɛ wɔjo foi.\nYɛ Yosef gbɛfaŋ lɛ, sane wulu diɛŋtsɛ ji nɔ ni baaba lɛ. Potifar ŋa lɛ baatɔ ehe owele. Oona kɛ onaaa nɔŋŋ lɛ ekɔ enaa ewo tsoŋ, eetsɛ tsuji krokomɛi lɛ ni amɛba shĩa lɛ mli. Ekɛɛ akɛ, kulɛ Yosef miihe ato lɛ kabonaa, shi ni ebɔi bolɔmɔ lɛ ni Yosef jo foi. Ekɛ Yosef atade lɛ to, koni kɛ́ ewu lɛ ba lɛ ekɛfolɔ enaa. Be ni Potifar ba shĩa lɛ, emale etsɔɔ lɛ hu akɛ Yosef ba ni ebato lɛ kabonaa, ni ekɛfata he akɛ, fɛɛ jɛ ewu lɛ ejaakɛ lɛ eyaŋɔ nɛkɛ maŋsɛɛnyo nɛɛ kɛba amɛshĩa lɛ. Te Potifar fee enii ehã tɛŋŋ? Wɔkaneɔ akɛ: “Emli wo la naakpa”! Ehã awo Yosef tsuŋ.—1 Mose 39:13-20.\n“AMƐKƐ GBOKLƐ MIA ENAJI”\nWɔlé bɔ ni Mizraimbii atsuŋwoohei lɛ yɔɔ hã yɛ nakai beaŋ lɛ he nɔ ko tsɔ. Mɛi ni tsaa shi kɛtaoɔ blema nibii lɛ ena tsuŋwoohei nɛɛ ahe nibii komɛi—mɔɔ wujiwuji kɛ amɛmli tsuŋwoohei ni mli ewowoo duŋ kpii. Sɛɛ mli lɛ, Yosef tsɔɔ he ni awo lɛ tsuŋ yɛ nɛɛ mli akɛ “bu,” ni tsɔɔ he ko ni kane kɛ hiɛnɔkamɔ ko kwraa bɛ. (1 Mose 40:15) Biblia mli wolo ni ji Lala lɛ hãa wɔleɔ akɛ, afee Yosef niseniianii komɛi hu: ‘Amɛkɛ gboklɛ mia enaji, ni awo ekuɛ dade kɔsɔŋkɔsɔ.’ (Lala 105:17, 18) Bei komɛi lɛ, Mizraimbii lɛ kɛ mɛi aniji woɔ amɛsɛɛ ni amɛwoɔ amɛ gboklɛi yɛ amɛnikutsei ahe; mɛi komɛi lɛ akɛ dade kɔsɔŋkɔsɔ ni afee bu awo mli woɔ amɛkuɛ. Kwɛ bɔ ni nifeemɔ nɛɛ baahã Yosef apiŋ ahã—eyɛ mli akɛ efeko nɔ ko ní esa akɛ apiŋ lɛ nakai!\nNɔ ni fe fɛɛ lɛ, jeee be kukuoo ko kɛkɛ enɛ baahe. Amaniɛbɔɔ lɛ kɛɔ akɛ Yosef ‘tee nɔ ehi tsuŋwoohe lɛ.’ Eye afii abɔ yɛ nakai tsuŋwoohe lɛ mli! * Ni Yosef lé akɛ be ko baashɛ po ni abaajie lɛ. Be ni nakai klɛŋklɛŋ gbii ni hã ehiɛ fee lɛ yaa lɛ boteɔ otsii amli, ni otsii lɛ hu boteɔ nyɔji amli lɛ, mɛni ye ebua lɛ koni enijiaŋ akaje wui loo efee shwɛm?\nAmaniɛbɔɔ lɛ kɛ hetoo ni woɔ mɔ hewalɛ nɛɛ hãa wɔ akɛ: “Yehowa kɛ Yosef yɛ, ni ena lɛ mɔbɔ.” (1 Mose 39:21) Tsuŋwoohe gbogbo ko, gboklɛ ko, loo tsuŋwoohe ko kɛ emli duŋ kpii ko kwraa bɛ ni baanyɛ atsĩ Yehowa naa koni ekanyɛ ena etsuji amɔbɔ. (Romabii 8:38, 39) Ekolɛ wɔbaanyɛ wɔfee Yosef ní eefɔse ehaomɔi lɛ eeshwie eŋwɛi Tsɛ ni esumɔɔ lɛ waa lɛ hiɛ yɛ sɔlemɔ mli, ní no sɛɛ lɛ, eená toiŋjɔlɛ kɛ tsui ni nyɔɔ mɔ mli ní “miishɛjemɔ fɛɛ Nyɔŋmɔ lɛ” pɛ kɛhãa lɛ he mfoniri yɛ wɔjwɛŋmɔŋ. (2 Korintobii 1:3, 4; Filipibii 4:6, 7) Mɛɛ nɔ kroko Yehowa fee ehã Yosef? Wɔkaneɔ akɛ Yehowa tee nɔ ‘ewo ehiɛ nyam yɛ gboklɛfoi akwɛlɔ lɛ hiɛ.’\nEkã shi faŋŋ akɛ, ahã gboklɛfoi lɛ nitsumɔ, ni shi kome ekoŋŋ lɛ Yosef tsu nɔ ko, ni ehã Yehowa jɔɔ enitsumɔ lɛ nɔ. Etsu nii waa, ni nitsumɔ fɛɛ nitsumɔ ni akɛbaahã lɛ lɛ, ekɛ enyɛmɔ fɛɛ tsuɔ, ni eshiɔ nɔ ni eshwɛ lɛ ehãa Yehowa. Akɛni Yehowa jɔɔ Yosef hewɔ lɛ, mɛi he lɛ amɛye ni amɛbu lɛ tamɔ eji be ni eyɔɔ Potifar shĩa lɛ nɔŋŋ. Wɔkaneɔ akɛ: “Ni gboklɛfoi akwɛlɔ lɛ tuu gboklɛfoi lɛ ni yɔɔ tsũ lɛŋ lɛ fɛɛ ewo Yosef dɛŋ, ni nɔ fɛɛ nɔ ni afeɔ yɛ jɛi lɛ, lɛ feɔ. Gboklɛfoi akwɛlɔ lɛ kwɛɛɛ nɔ ko nɔ ko ni yɔɔ edɛŋ lɛ; ejaakɛ Yehowa kɛ lɛ yɛ, ni nɔ fɛɛ nɔ ni efeɔ lɛ, Yehowa hãa eshwereɔ.” (1 Mose 39:22, 23) Kwɛ bɔ ni le ni Yosef le akɛ Yehowa miisusu ehe lɛ baahã etsui anyɔ emli ahã!\nYosef tsu nii waa yɛ tsuŋwoo he lɛ, ni Yehowa jɔɔ lɛ\nEkolɛ, jeŋ shihilɛ baanyɛ ekɛ wɔ atswia shi loo abaaye wɔ sane fɔŋ musuŋshãa musuŋshãa, shi kɛ́ eba lɛ nakai lɛ, wɔbaanyɛ wɔkase nii kɛjɛ Yosef hemɔkɛyeli lɛ mli. Kɛ́ wɔsɔleɔ wɔhãa Yehowa be fɛɛ be, wɔyeɔ ekitai lɛ anɔ daa, ni wɔmiaa wɔhiɛ wɔfeɔ nibii ni saa ehiɛ lɛ, wɔ hu wɔbaanyɛ wɔhã Yehowa nɔ ko ni ejɔɔ nɔ. Yɛ nikasemɔi krokomɛi ni kɔɔ Yosef he ni abaasusu he wɔsɛɛ yɛ Buu-Mɔɔ lɛ mli lɛ, wɔbaana bɔ ni Yehowa jɔɔ Yosef babaoo ehã.\n^ kk. 23 Biblia lɛ tsɔɔ akɛ Yosef eye aaafee afi 17 loo 18 be ni etee Potifar shĩa lɛ, ni ehi jɛmɛ aahu kɛyashi eda kɛbatsɔ oblanyo—eeenyɛ efee afii fioo komɛi. Be ni ajie lɛ kɛjɛ tsuŋwoo lɛ mli lɛ eye afii 30.—1 Mose 37:2; 39:6; 41:46.


“Kaaye Otsui, Ejaakɛ Miji O-Nyɔŋmɔ Lɛ”—Yesaia 41:10 | Buu-Mɔɔ Nikasemɔ\n“Kaashe gbeyei, ejaakɛ mikɛ bo yɛ. Kaaye otsui, ejaakɛ miji o-Nyɔŋmɔ lɛ, mawaje bo, anɔkwa, maye mabua bo.”—YES. 41:10.\nLALA 7 Yehowa Ji Wɔhewalɛ\n1-2. (a) Mɛɛ gbɛ nɔ ŋmalɛ ni yɔɔ Yesaia 41:10 lɛ ye ebua nyɛmi yoo ko ni atsɛɔ lɛ Yoshiko lɛ? (b) Namɛi ahewɔ Yehowa hã aŋma ŋmalɛ nɛɛ afɔ̃ shi?\nNYƐMI YOO anɔkwafo ko ni atsɛɔ lɛ Yoshiko lɛ nu sane ko ni kumɔɔ mɔ tsui waa. Datrɛfonyo ni kwɛɔ lɛ lɛ kɛɛ lɛ akɛ eyɛ nyɔji fioo ko pɛ ni ekɛbaahi wala mli. Te Yoshiko fee enii ehã tɛŋŋ? Ekai ŋmalɛ ko ni esumɔɔ waa lɛ, no ji, Yesaia 41:10. (Kanemɔ.) No hewɔ lɛ, yɛ nɔ najiaŋ ni etsui baafã lɛ, ekɛɛ datrɛfonyo lɛ akɛ, esheee gbeyei, ejaakɛ Yehowa hiɛ enine mli kpɛŋŋ. * Ŋmalɛ nɛɛ shɛje wɔnyɛmi yoo lɛ mii, ni eye ebua lɛ ni ekɛ ehiɛ fɔ̃ Yehowa nɔ kɛ etsui fɛɛ. Wɔ hu kɛ́ wɔkɛ shihilɛi ni jaraa kpe lɛ, ŋmalɛ kome too nɛɛ nɔŋŋ baanyɛ aye abua wɔ ni wɔkaye wɔtsui tuutu. Bɔ ni afee ni wɔnu sane nɛɛ shishi jogbaŋŋ lɛ, nyɛhãa wɔkwɛa nɔ hewɔ ni Yehowa hã Yesaia ŋma sane nɛɛ.\n2 Yehowa hã Yesaia ŋma sane nɛɛ koni ekɛshɛje Yudafoi ni etsɛŋ abaaŋɔ amɛ nom kɛya Babilon lɛ amii. Shi jeee amɛ pɛ amɛhewɔ Yehowa hã aŋma. Ehã aŋma afɔ̃ shi koni ewebii fɛɛ ni ehi shi kɛjɛ nakai beiaŋ aahu kɛbashi ŋmɛnɛ lɛ aná he sɛɛ. (Yes. 40:8; Rom. 15:4) Ŋmɛnɛ lɛ, wɔyɛ “bei krɛdɛi ni mli shihilɛ wa” amli, ni hewalɛwoo ni yɔɔ Yesaia wolo lɛ mli lɛ he miihia wɔ fe bei fɛɛ ni eho.—2 Tim. 3:1.\n3. (a) Mɛɛ saji etɛ komɛi ni yɔɔ Yesaia 41:10 lɛ ahe wɔbaasusu? (b) Mɛni hewɔ Yehowa shiwoi lɛ ni wɔbaasusu he lɛ ahe miihia wɔ lɛ?\n3 Yɛ nikasemɔ nɛɛ mli lɛ, wɔbaasusu saji etɛ komɛi ni Yehowa wie yɛ Yesaia 41:10, ni ji afi 2019 afi ŋmalɛ lɛ mli lɛ ahe. Nomɛi ji: (1) Yehowa kɛ wɔ baahi shi, (2) lɛ ji wɔ-Nyɔŋmɔ, kɛ (3) ebaaye ebua wɔ. Yehowa shiwoi * nɛɛ baawo wɔ hewalɛ ni ehã wɔhemɔkɛyeli lɛ mli awa. Shiwoi nɛɛ ahe miihia wɔ ejaakɛ, tamɔ bɔ ni eba lɛ yɛ Yoshiko gbɛfaŋ lɛ, wɔ hu wɔkɛ naagbai srɔtoi kpeɔ yɛ wɔshihilɛ mli. Agbɛnɛ hu, nibii gbohii ni yaa nɔ yɛ je lɛ mli lɛ hãa wɔnaa nɔ. Nɔyelii komɛi ni yɔɔ hewalɛ waa lɛ miiwa wɔteŋ mɛi komɛi po ayi. Nyɛhãa wɔsusua saji etɛ nɛɛ ahe ekomekome.\n“MIKƐ BO YƐ”\n4. (a) Mɛni ji klɛŋklɛŋ sane ni Yehowa wie kɛshɛje ewebii lɛ amii? (Kwɛmɔ shishigbɛ niŋmaa lɛ hu.) (b) Mɛni Yehowa ewie kɛtsɔɔ akɛ enuɔ he ehãa wɔ? (d) Te onuɔ he ohãa tɛŋŋ yɛ nibii ni Nyɔŋmɔ ewie lɛ ahe?\n4 Klɛŋklɛŋ wiemɔi ni Yehowa wie yɛ ŋmalɛ nɛɛ mli lɛ shɛjeɔ wɔmii waa. No ji: “Kaashe gbeyei, ejaakɛ mikɛ bo yɛ.” * Mɛni Yehowa feɔ kɛtsɔɔ akɛ ekɛ wɔ yɛ? Enáa dekã ehãa wɔ, ni ejieɔ suɔmɔ kpo etsɔɔ wɔ. Agbɛnɛ hu, ewieɔ nibii ni hãa wɔnaa akɛ enuɔ he ehãa wɔ ni wɔsane kã etsui nɔ waa. Akɛ nɔkwɛmɔnɔ lɛ, ewie akɛ: “Ojara wa yɛ mihiɛ, ohiɛ eba nyam, ni misumɔɔ bo.” (Yes. 43:4) Yehowa baaya nɔ eye mɛi ni sɔmɔɔ lɛ lɛ anɔkwa ni esumɔ amɛ; nɔ ko nɔ ko bɛ je nɛɛ mli ni baanyɛ ahã suɔmɔ nɛɛ sɛɛ afo. (Yes. 54:10) Akɛni esumɔɔ wɔ, ni wɔji enanemɛi hewɔ lɛ, wɔsheee gbeyei kwraa. Ebaabu wɔhe tamɔ bɔ ni ebu enaanyo Abram (Abraham) he lɛ. Yehowa kɛɛ lɛ akɛ: “Kaashe gbeyei Abram. Mabu ohe.”—1 Mo. 15:1.\nKɛ́ naagbai su wɔtsui tamɔ fai loo wɔkɛ kai ni tamɔ la kpe po lɛ, Yehowa baaye abua wɔ ni wɔnyɛ wɔdamɔ naa (Kwɛmɔ kuku 5-6) *\n5-6. (a) Mɛni hãa wɔnaa akɛ, Yehowa miisumɔ ni eye ebua wɔ ni wɔnyɛ wɔdamɔ naagbai ni wɔkɛkpeɔ lɛ anaa? (b) Mɛni wɔkaseɔ yɛ Yoshiko sane lɛ mli?\n5 Yehowa miisumɔ ni eye ebua wɔ koni wɔnyɛ wɔkpee naagbai ni wɔkɛkpeɔ lɛ anaa. Sane ko ni ekɛɛ ewebii lɛ hãa wɔnaa nakai. Ewo amɛ shi akɛ: “Kɛ́ oyatsɔ nui amli lɛ, mafata ohe, ni kɛ́ oyatsɔ fai amli lɛ, amɛhaŋ onɔ. Kɛ́ oyanyiɛ la mli lɛ, eshãŋ bo, ni lalilɛi hu eshãŋ ohe.” (Yes. 43:2) Mɛni wiemɔi nɛɛ tsɔɔ?\n6 Yehowa woko wɔ shi akɛ ebaajie naagbai fɛɛ ni wɔkɛkpeɔ yɛ shihilɛ mli lɛ amrɔ nɛɛ. Fɛɛ sɛɛ lɛ, eŋmɛŋ gbɛ ni naagbai ni wɔkɛkpeɔ ni tamɔ “fai” lɛ asu wɔtsui aahu akɛ wɔbaakpa lɛ sɔɔmɔ, ni ehãŋ kai kɛ haomɔi ni wɔkɛkpeɔ ni tamɔ “la” lɛ aye wɔ awui kɛya naanɔ. Ewo shi akɛ ebaafata wɔhe ni eye ebua wɔ ni wɔnyɛ wɔkpee kai kɛ naagbai ni wɔkɛkpeɔ lɛ anaa. Shi mɛɛ gbɛ nɔ Yehowa baatsɔ efee nakai? Kɛ́ wɔkɛ naagbai kpe lɛ, ebaaye ebua wɔ ni wɔkaye wɔtsui fe nine, bɔ ni afee ni wɔnyɛ wɔya nɔ wɔye lɛ anɔkwa kɛya gbele mli po. (Yes. 41:13) Nakai efee ehã Yoshiko, nyɛmi yoo lɛ ni wɔtsĩ etã kɛtsɔ hiɛ lɛ. Ebiyoo wie akɛ: “Mama yeee etsui kwraa, ni enɛ fee wɔ naakpɛɛ waa. Wɔna faŋŋ akɛ, Yehowa miishɛje emii. Ekɛ helatsɛmɛi krokomɛi lɛ kɛ nɛɛsifoi lɛ gba Yehowa kɛ nibii ni ewo shi akɛ ebaafee ehã wɔ lɛ ahe sane aahu kɛyashi egbo.” Mɛni wɔkaseɔ yɛ Yoshiko sane lɛ mli? No ji akɛ, kɛ́ wɔkɛ wɔhiɛ fɔ̃ Nyɔŋmɔ nɔ akɛ ebaaye shi ni ewo akɛ ‘ebaafata wɔhe’ lɛ nɔ lɛ, wɔbaafee ekãa ni wɔbaafi shi shiŋŋ kɛ́ wɔkɛ naagbai kpe.\n“MIJI O-NYƆŊMƆ LƐ”\n7-8. (a) Mɛni ji sane ni ji enyɔ ni Yehowa wie kɛwo ewebii lɛ hewalɛ? Ni kɛ́ akɛɛ mɔ ko miiye etsui lɛ, bei pii lɛ, te atsɔɔ tɛŋŋ? (b) Mɛni hewɔ Yehowa kɛɛ Yudafoi ni aŋɔ amɛ nom lɛ akɛ ‘amɛkaye amɛtsui’ lɛ? (d) Mɛɛ gbɛ nɔ eeenyɛ efee akɛ wiemɔi ni yɔɔ Yesaia 46:3, 4 lɛ waje Nyɔŋmɔ webii lɛ?\n7 Kadimɔ sane ni ji enyɔ ni Yehowa tsɔ Yesaia nɔ ewie kɛwo ewebii lɛ hewalɛ. Ekɛɛ akɛ: “Kaaye otsui, ejaakɛ miji o-Nyɔŋmɔ lɛ.” Bei komɛi lɛ, kɛ́ akɛɛ mɔ ko miiye etsui lɛ, ebaanyɛ etsɔɔ akɛ mɔ lɛ miikwɛ esɛɛ sɔŋŋ, tamɔ nɔ ni eeshe gbeyei akɛ mɔ ko loo nɔ ko baaye lɛ awui, aloo eefolɔfolɔɔ ehe tamɔ mɔ ko ni tsui efã loo eyaje oshãra mli.\n8 Mɛni hewɔ Yehowa kɛɛ Yudafoi lɛ akɛ ‘amɛkaye amɛtsui,’ tsɛbelɛ ele akɛ abaaŋɔ amɛ nom kɛya Babilon lɛ? Ewie nakai, ejaakɛ ele akɛ ŋmiŋmi baamɔmɔ Babilonbii lɛ. Mɛni baahã ŋmiŋmi amɔmɔ amɛ lɛ? Kɛ́ afii 70 ni Yudafoi lɛ kɛbaahi nomŋɔɔ mli lɛ miihe aba naagbee lɛ, Medo-Persia asraafoi ni he wala lɛ baatutua Babilon. Yehowa baatsɔ asraafoi nɛɛ anɔ ekpɔ̃ ewebii lɛ kɛje nomŋɔɔ mli. (Yes. 41:2-4) Be ni Babilonbii lɛ kɛ maji krokomɛi lɛ na akɛ aaba abatutua amɛ lɛ, amɛbɔ mɔdɛŋ akɛ amɛbaawowoo amɛhe hewalɛ. Amɛteŋ mɔ fɛɛ mɔ kɛɛ enyɛmi akɛ, “Feemɔ ekãa.” Agbɛnɛ hu, amɛfee amagai pii amɛfata nɔ ni amɛyɔɔ momo lɛ ahe, kɛ jwɛŋmɔ lɛ akɛ, amagai nɛɛ baabu amɛhe. (Yes. 41:5-7) Ni Yudafoi lɛ hu? Yehowa shɛje amɛmii ni ehã amɛna akɛ amɛtamɔɔɔ mɛi ni ebɔle amɛ lɛ. Ekɛɛ amɛ akɛ: “Bo Israel, mitsulɔ ji bo . . . Kaaye otsui, ejaakɛ miji o-Nyɔŋmɔ lɛ.” (Yes. 41:8-10) Kɛɛmɔ ni Yehowa kɛɛ ewebii anɔkwafoi lɛ akɛ ‘lɛ ji amɛ-Nyɔŋmɔ lɛ’ hã amɛna akɛ ehiɛ kpako amɛnɔ, ni akɛ amɛkã he amɛji ewebii. Ewie hu akɛ ‘ebaatere amɛ, ni ebaajie amɛ.’ Ekã shi faŋŋ akɛ, hewalɛwoo wiemɔi nɛɛ waje Yudafoi ni aŋɔ amɛ nom lɛ.—Kanemɔ Yesaia 46:3, 4.\n9-10. Mɛni hewɔ esaaa akɛ wɔsheɔ gbeyei lɛ? Okɛ enɛ he nɔkwɛmɔnɔ ahã.\n9 Ŋmɛnɛ lɛ, mɛi pii efee yeyeeye, ejaakɛ fitemɔ sɔŋŋ je lɛ yaa nɔ efiteɔ. Naagbai ni ebu yɛ je lɛ mli lɛ saa wɔ hu wɔhe. Shi esaaa akɛ wɔsheɔ gbeyei, ejaakɛ Yehowa kɛɛ ‘lɛ ji wɔ-Nyɔŋmɔ lɛ.’ Esa akɛ wiemɔi nɛɛ awaje wɔ waa koni wɔkaye wɔtsui. Mɛni hewɔ?\n10 Susumɔ nɔkwɛmɔnɔ nɛɛ he okwɛ: Jim kɛ Ben ta kɔɔyɔŋ lɛlɛ mli kɛmiifã gbɛ. Be ni ashɛ he ko lɛ, kɔɔyɔŋ lɛlɛ lɛ bɔi hosomɔ waa ejaakɛ eekpee kɔɔyɔɔ wulu ko. Kɛkɛ ni amɛnu ni mɔ ko miitswa adafi akɛ: “Mɔ fɛɛ mɔ afi ebɛlti; wɔbaakpee kɔɔyɔɔ fioo.” Jim tsui fã waa. Shi mɔ ni tswaa adafi lɛ wie kɛfata he akɛ: “Nyɛkayea nyɛtsui. Mi, mɔ ni kudɔɔ kɔɔyɔŋ lɛlɛ nɛɛ, mi miwieɔ lɛ.” Jim hoso eyitso ni ewie yɛ eyitsoŋ akɛ, “Be ni wɔyaagboi lɛ, kwɛmɔ nɔ ni ewieɔ.” Shi be ni efo ehe ekwɛ Ben lɛ, ena akɛ Ben egbe diŋŋ kɛta shi, ni etsui efãko kwraa. No hewɔ lɛ, ebi lɛ akɛ: “Ni bo lɛ osheee gbeyei?” Ben ŋmɔ fioo ni ewie akɛ: “Hɛɛ misheee gbeyei, ejaakɛ mile mɔ ni kudɔɔ kɔɔyɔŋ lɛlɛ lɛ jogbaŋŋ. Mipapa ni!” Kɛkɛ ni ekɛshi sɛɛ akɛ: “Hã magba bo mipapa he sane koni ona akɛ ele enitsumɔ lɛ mli jogbaŋŋ diɛŋtsɛ. Mile akɛ kɛ́ oná ole lɛ jogbaŋŋ lɛ, bo hu osheŋ gbeyei.”\n11. Mɛni wɔkaseɔ yɛ nɔkwɛmɔnɔ ni kɔɔ mɛi enyɔ lɛ ni miifã gbɛ lɛ ahe lɛ mli?\n11 Mɛni wɔkaseɔ yɛ nɔkwɛmɔnɔ nɛɛ mli? Klɛŋklɛŋ lɛ, bɔ ni Ben sheee gbeyei akɛni ele mɔ ni kudɔɔ kɔɔyɔŋ lɛlɛ lɛ hewɔ lɛ, nakai nɔŋŋ esaaa akɛ wɔ hu wɔsheɔ gbeyei ejaakɛ wɔle Yehowa, wɔ-Tsɛ ni yɔɔ ŋwɛi lɛ jogbaŋŋ diɛŋtsɛ. Wɔle akɛ, ebaahiɛ wɔmli kɛfo naagbai ni tamɔ kɔɔyɔɔ wulu ni wɔkɛkpeɔ yɛ je nɛɛ naagbee gbii lɛ amli lɛ shweshweeshwe. (Yes. 35:4) Wɔkɛ wɔhiɛ fɔ̃ɔ Yehowa nɔ. Enɛ hewɔ lɛ, eyɛ mli akɛ mɛi ni yɔɔ je lɛ mli lɛ miishe gbeyei waa moŋ, shi wɔ lɛ, wɔsheee gbeyei. (Yes. 30:15) Nɔ ni ji enyɔ lɛ, bɔ ni Ben gba Jim epapa he sane lɛ, nakai nɔŋŋ wɔ hu wɔgbaa mɛi Nyɔŋmɔ he sane koni amɛ hu amɛkɛ amɛhiɛ afɔ̃ enɔ. Kɛkɛ lɛ, amɛ hu amɛbaaná nɔmimaa akɛ Yehowa baaye abua amɛ ekɔɔɔ he eko naagbai ni amɛkɛbaakpe.\n“MAWAJE BO, [NI] MAYE MABUA BO”\n12. (a) Mɛni ji sane ni ji etɛ ni Yehowa wie kɛwo ewebii lɛ hewalɛ? (b) Mɛni wiemɔ ni ji, Yehowa ‘nine’ lɛ kaiɔ wɔ?\n12 Susumɔ sane ni ji etɛ ni Yehowa tsɔ Yesaia nɔ ewie kɛwo ewebii lɛ hewalɛ lɛ he okwɛ. Ekɛɛ akɛ: “Mawaje bo, anɔkwa, maye mabua bo.” Yɛ Yesaia 40:10 lɛ, Yesaia tsɔɔ nɔ ni Yehowa baafee kɛwaje ewebii lɛ. Ewie akɛ: “Yehowa baaba kɛ hewalɛ, ni enine baaye nɔ ehã lɛ.” Bei pii lɛ, kɛ́ akɛ wiemɔ ni ji “nine” lɛ tsu nii yɛ Biblia lɛ mli lɛ, edamɔ shi kɛhã hewalɛ. No hewɔ lɛ, nɔ ni Yesaia wie akɛ ‘Yehowa nine baaye nɔ’ lɛ kaiɔ wɔ akɛ, Yehowa ji Maŋtsɛ ni he wa. Ekɛ ehewalɛ kpele lɛ ye ebua ewebii ni hi shi yɛ blema lɛ ni ekɛfã amɛhe, ni nakai nɔŋŋ efeɔ ŋmɛnɛ ehãa mɛi ni kɛ amɛhiɛ fɔ̃ɔ enɔ lɛ.—5 Mo. 1:30, 31; Yes. 43:10, shn.\nTawuu nii ko bɛ ni baanyɛ wɔ nɔ ko afee, ejaakɛ Yehowa kɛ enine ni wa lɛ miibu wɔhe (Kwɛmɔ kuku 12-16) *\n13. (a) Mɛɛ be ji be titri ni Yehowa yeɔ shi ni ewo akɛ ebaawaje wɔ lɛ nɔ? (b) Mɛɛ shiwoo wajeɔ wɔ ni wɔkashe gbeyei?\n13 Yehowa yeɔ shi ni ewo akɛ ‘ebaawaje wɔ’ lɛ nɔ, titri lɛ kɛ́ mɛi ni nyɛɔ wɔ lɛ wa wɔ yi. Ŋmɛnɛ lɛ, yɛ je lɛŋ hei komɛi lɛ, henyɛlɔi miifee nɔ fɛɛ nɔ ni amɛbaanyɛ koni amɛkɛtsĩ wɔshiɛmɔ nitsumɔ lɛ naa loo amɛgu asafo lɛ. Shi wɔsheee gbeyei, ejaakɛ Yehowa ewo wɔ shi akɛ: “Tawuu nii ko bɛ ni asɔ̃ ashi bo ni baanyɛ nɔ ko afee.” (Yes. 54:17) Shiwoo nɛɛ kaiɔ wɔ nibii etɛ komɛi ni he hiaa waa.\n14. Mɛni hewɔ efeee wɔ naakpɛɛ akɛ mɛi teɔ shi amɛwoɔ wɔ lɛ?\n14 Klɛŋklɛŋ lɛ, akɛni Kristo sɛɛnyiɛlɔi ji wɔ hewɔ lɛ, ekaiɔ wɔ akɛ abaanyɛ wɔ. (Mat. 10:22) Yesu gba akɛ yɛ naagbee gbii lɛ amli lɛ, abaawa ekaselɔi lɛ ayi waa. (Mat. 24:9; Yoh. 15:20) Nɔ ni ji enyɔ lɛ, ekaiɔ wɔ akɛ jeee nyɛɛ pɛ wɔhenyɛlɔi lɛ baanyɛ wɔ, shi moŋ amɛkɛ tawuu nii srɔtoi hu baatutua wɔ. Tawuu nii nɛɛ ekomɛi ji, amalei bibii kɛ amalei wuji, kɛ agbɛnɛ hu, yiwaa. (Mat. 5:11) Wɔhenyɛlɔi lɛ baaya nɔ amɛwu amɛshi wɔ, ejaakɛ Yehowa heŋ amɛtawuu nibii lɛ yɛ amɛdɛŋ. (Efe. 6:12; Kpo. 12:17) Fɛɛ sɛɛ lɛ, esaaa akɛ wɔsheɔ gbeyei. Mɛni hewɔ?\n15-16. (a) Mɛni ji sane ni ji etɛ ni he hiaa ni esa akɛ wɔkai? Ni mɛɛ gbɛ nɔ ŋmalɛ ni yɔɔ Yesaia 25:4, 5 lɛ maa enɛ nɔ mi? (b) Mɛni awie yɛ Yesaia 41:11, 12 lɛ ni hãa wɔnaa nɔ ni baaba mɛi ni wuɔ amɛshiɔ wɔ lɛ anɔ?\n15 Susumɔ sane ni ji etɛ ni Yesaia wiemɔi lɛ kaiɔ wɔ lɛ he okwɛ. Ekaiɔ wɔ akɛ, nɔ ko bɛ ni wɔhenyɛlɔi lɛ baafee ni baaye wɔ awui kɛya naanɔ. (Yes. 65:17) Yehowa kɛɛ “tawuu nii” ni wɔhenyɛlɔi lɛ yɔɔ lɛ eko bɛ “ni baanyɛ nɔ ko afee.” Kɛ́ “mɛi ni yitseiaŋ wala” fã kɛba wɔnɔ tamɔ nugbɔ ni naa wa lɛ, Yehowa baatsɔ tamɔ gbogbo ehã wɔ ni ebaabu wɔhe.—Kanemɔ Yesaia 25:4, 5.\n16 Agbɛnɛ hu, Yehowa hãa wɔleɔ nɔ tuuntu ni baaba mɛi ni “mli efu” wɔ lɛ anɔ, ni enɛ woɔ wɔ hewalɛ ni wɔkɛ wɔhiɛ afɔ̃ enɔ waa fe tsutsu lɛ po. (Kanemɔ Yesaia 41:11, 12.) Kɛ́ wɔhenyɛlɔi lɛ kɛ amɛhewalɛ fɛɛ wu amɛshi wɔ, ni amɛsu wɔtsui ni amɛhao wɔ waa po lɛ, naagbee lɛ, Nyɔŋmɔ ‘baaba amɛ fɛɛ shi kwraa ni amɛhiɛ baakpãtã.’\nNƆ NI BAAYE ABUA WƆ NI WƆKƐ WƆHIƐ AFƆ̃ YEHOWA NƆ WAA\nKɛ́ wɔkane Yehowa he sane yɛ Biblia lɛ mli daa lɛ, wɔkɛ wɔhiɛ baafɔ̃ enɔ waa (Kwɛmɔ kuku 17-18) *\n17-18. (a) Kɛ́ wɔkane Biblia lɛ, mɛɛ gbɛ nɔ ebaaye ebua wɔ ni wɔkɛ wɔhiɛ afɔ̃ Nyɔŋmɔ nɔ waa? Okɛ enɛ he nɔkwɛmɔnɔ ahã. (b) Kɛ́ wɔjwɛŋ afi 2019 afi ŋmalɛ lɛ nɔ lɛ, mɛɛ gbɛ nɔ ebaaye ebua wɔ?\n17 Kɛ́ wɔbale Yehowa jogbaŋŋ lɛ, wɔkɛ wɔhiɛ baafɔ̃ enɔ waa. Gbɛ kome pɛ ni wɔbaanyɛ wɔtsɔ nɔ wɔle Nyɔŋmɔ jogbaŋŋ ji, ni wɔbaahe be kɛkane Biblia lɛ ni wɔjwɛŋ nɔ ni wɔkaneɔ lɛ nɔ. Biblia lɛ hãa wɔleɔ bɔ ni Yehowa bu ewebii ni hi shi yɛ blema lɛ ahe. Enɛ hãa wɔnáa nɔmimaa akɛ, ebaakwɛ wɔ mɛi ni wɔyɔɔ ŋmɛnɛ lɛ hu.\n18 Yesaia kɛ nɔkwɛmɔnɔ ko ni taa mɔ tsuiŋ waa tsu nii kɛtsɔɔ bɔ ni Yehowa buɔ wɔhe lɛ mli. Ekɛ Yehowa to tookwɛlɔ he, ni ekɛ Yehowa tsuji lɛ to gwantɛŋi ahe, kɛkɛ ni ewie yɛ Yehowa he akɛ: “Ekɛ enine baabua gwantɛŋbii lɛ anaa, ni ebaahiɛ amɛ yɛ etsitsi nɔ.” (Yes. 40:11) Kɛ́ wɔna nibii ni yeɔ odase akɛ Yehowa eloo wɔ atuu lɛ, wɔnuɔ he akɛ wɔyɛ shweshweeshwe ni wɔtsui efãaa. Nyɔŋ anɔkwafo kɛ hiɛshikalɔ lɛ ehala Yesaia 41:10 lɛ akɛ afi 2019 afi ŋmalɛ lɛ koni no aye abua wɔ ni wɔtsui akafã kɛ́ wɔkɛ naagbai kpe po. Nakai ŋmalɛ lɛ kɛɔ akɛ, “Kaaye otsui, ejaakɛ miji o-Nyɔŋmɔ lɛ.” Jwɛŋmɔ hewalɛwoo wiemɔi nɛɛ anɔ, ni amɛbaawaje bo koni onyɛ odamɔ naagba fɛɛ naagba ni okɛbaakpe lɛ naa.\nMƐƐ GBƐ NƆ SAJI NƐƐ NI YEHOWA EWIE LƐ WAJEƆ BO?\n“Mikɛ bo yɛ.”\n“Miji o-Nyɔŋmɔ lɛ.”\n“Mawaje bo, [ni] maye mabua bo.”\n^ par. 5 Ŋmalɛ ni ahala akɛ afi 2019 afi ŋmalɛ lɛ hãa wɔnaa yiŋtoi etɛ ahewɔ ni kɛ́ nibii gbohii miiya nɔ yɛ je lɛ mli, loo wɔkɛ naagbai miikpe yɛ wɔshihilɛ mli po lɛ, esaaa akɛ wɔtsui fãa lɛ. Wɔbaasusu yiŋtoi nɛɛ ahe yɛ nikasemɔ nɛɛ mli, ni no baaye abua wɔ ni wɔkaye wɔtsui tuutu kɛ́ wɔkɛ naagbai kpe. Agbɛnɛ hu, nikasemɔ lɛ baaye abua wɔ ni wɔkɛ wɔhiɛ afɔ̃ Yehowa nɔ fe bɔ ni wɔfeɔ amrɔ nɛɛ po. Jwɛŋmɔ afi ŋmalɛ lɛ nɔ. Kɛ́ ebaahi lɛ, kpe owo oyitsoŋ. Ebaawaje bo ni onyɛ ofi shi shiŋŋ yɛ naagbai ni okɛbaakpe wɔsɛɛ lɛ amli.\n^ par. 1 Kwɛmɔ July 2016 Buu-Mɔɔ lɛ, bf. 18.\n^ par. 3 WIEMƆ NI ATSƆƆ MLI: Yehowa shiwoi lɛ hãa wɔnáa nɔmimaa akɛ bɔ fɛɛ bɔ ni fee lɛ, nibii ni ewie lɛ baaba mli. Shiwoi nɛɛ ahewɔ lɛ, kɛ́ wɔkɛ naagbai kpe yɛ wɔshihilɛ mli po lɛ, wɔyeee wɔtsui tuutu.\n^ par. 4 Wiemɔ ni ji “Kaashe gbeyei” lɛ jeɔ kpo shii etɛ sɔŋŋ yɛ Yesaia 41 lɛ. Ejeɔ kpo yɛ kuku 10, 13, kɛ 14. Yehowa kɛ wiemɔ ni ji “mi” lɛ hu tsu nii shii abɔ yɛ kukuji nɛɛ amli. Mɛni hewɔ? Koni ekɛma anɔkwa sane ni he hiaa nɛɛ nɔ mi, akɛ ja wɔkɛ wɔhiɛ efɔ̃ enɔ dani wɔbaanyɛ wɔfee ekãa kɛ́ wɔkɛ naagbai kpe.\n^ par. 52 MFONIRII LƐ AHE SAJI: Weku ko mli bii kɛ naagbai srɔtoi miikpe; nitsumɔ mli nɔ, hela, shiteekɛwoo, kɛ hefɛoyeli yɛ skul\n^ par. 54 MFONIRII LƐ AHE SAJI: Polisifoi ebatutua Odasefoi komɛi ni ekpe yɛ nyɛmi ko shĩa, shi nyɛmimɛi lɛ egbe diŋŋ.\n^ par. 56 MFONIRII LƐ AHE SAJI: Kɛ́ wɔfee Weku Jamɔ daa otsi lɛ, no baawaje wɔ ni wɔnyɛ wɔfi shi.


Mateo 22 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nYookpeemɔ okpɔlɔŋmɛɛ he nɔkwɛmɔnɔ lɛ (1-14)\nNyɔŋmɔ kɛ Kaisare (15-22)\nAbi gbohiiashitee he sane (23-33)\nKitãi enyɔ ni he hiaa fe fɛɛ (34-40)\nAni Kristo lɛ ji David bi lɛ? (41-46)\n22 Yesu saa ekɛ nɔkwɛmɔnii* tsu nii kɛwie etsɔɔ amɛ akɛ: 2 “Ŋwɛi Maŋtsɛyeli lɛ tamɔ maŋtsɛ ko ní ŋmɛ yookpeemɔ he okpɔlɔ ehã ebinuu. 3 Ni etsu enyɔji koni amɛyatsɛ mɛi ni afɔ̃ amɛ nine kɛhã yookpeemɔ okpɔlɔŋmɛɛ lɛ, shi amɛmiii baa. 4 Esaa etsu nyɔji krokomɛi ekɛɛ, ‘Nyɛkɛa mɛi ni afɔ̃ amɛ nine lɛ akɛ: “Naa! Migbe miniyenii lɛ naa, agbe mitsinahii kɛ mikooloi ni ewo fɔ lɛ, ni agbe nɔ fɛɛ nɔ naa. Nyɛbaa yookpeemɔ okpɔlɔŋmɛɛ lɛ shishi.”’ 5 Shi amɛbuuu po, ni amɛkɔlɔ amɛgbɛi, mɔ kome tee eŋmɔ mli, ni mɔ kroko hu tee eguɔyeli; 6 shi mɛi ni shwɛ lɛ mɔmɔ nyɔji lɛ, amɛfee amɛ niseniianii, ni amɛgbe amɛ. 7 “Maŋtsɛ lɛ mli fu, ni etsu etabilɔi, ni amɛyagbe nakai gbɔmɔgbelɔi lɛ, ni amɛshã amɛmaŋ lɛ. 8 Kɛkɛ ni ekɛɛ enyɔji lɛ akɛ, ‘Ato yookpeemɔ okpɔlɔŋmɛɛ lɛ he gbɛjianɔ agbe naa moŋ, shi mɛi ni afɔ̃ amɛ nine lɛ, amɛsaaa. 9 No hewɔ lɛ, nyɛyaa gbɛjegbɛi ni yaa maŋ lɛ ŋmaŋmashai lɛ anɔ lɛ anɔ, ni nyɛyafɔ̃a mɔ fɛɛ mɔ ni nyɛaana lɛ nine kɛbaa yookpeemɔ okpɔlɔŋmɛɛ lɛ shishi.’ 10 Kɛkɛ ni nakai nyɔji lɛ yiŋ amɛtee gbɛjegbɛi lɛ anɔ ni amɛyabua mɛi ni amɛna lɛ fɛɛ naa, mɛi fɔji kɛ mɛi kpakpai; ni yookpeemɔ tsũ lɛ mli yi tɔ kɛ mɛi ni tara niyenii lɛ ashi.* 11 “Be ni maŋtsɛ lɛ ba mɛi ni afɔ̃ amɛ nine lɛ kwɛmɔ lɛ, ehiŋmɛi gba nuu ko ni wooo yookpeemɔ atade nɔ yɛ jɛmɛ. 12 No hewɔ lɛ, ekɛɛ lɛ akɛ, ‘Naanyo, te ofee tɛŋŋ obote mli ni owooo yookpeemɔ atade lɛ?’ Enyɛɛɛ etswa esɛŋ. 13 Kɛkɛ ni maŋtsɛ lɛ kɛɛ etsuji lɛ akɛ, ‘Nyɛfimɔa eniji kɛ enaji ni nyɛshɛa lɛ nyɛfɔ̃a agbonaa duŋ lɛ mli. Jɛmɛ ji he ni ebaafo, ni ebaakpe enyanyɔjiashi yɛ.’ 14 “Ejaakɛ afɔ̃ mɛi babaoo nine moŋ nɛ, shi mɛi fioo ahala.” 15 Kɛkɛ ni Farisifoi lɛ shi, ni amɛtee eyi nɔ ajina bɔ ni afee ni amɛtsɔ nɔ ni ebaawie lɛ nɔ amɛdũ lɛ. 16 No hewɔ lɛ, amɛtsu amɛkaselɔi lɛ kɛ Herode sɛɛfilɔi lɛ kɛtee eŋɔɔ amɛkɛɛ: “Tsɔɔlɔ, wɔle akɛ owieɔ anɔkwale ni otsɔɔ Nyɔŋmɔ gbɛ lɛ yɛ anɔkwale mli, ni otaooo gbɔmɔ ko hiɛ nyam, ejaakɛ okwɛɛɛ bɔ ni mɛi ji yɛ kponɔgbɛ. 17 No hewɔ lɛ, kɛɛmɔ wɔ, Te osusuɔ tɛŋŋ? Ani mla ŋmɛɔ gbɛ* akɛ awo yi too ahã Kaisare aloo mla eŋmɛɛɛ gbɛ?” 18 Shi akɛni Yesu le amɛyiŋtoo fɔŋ lɛ hewɔ lɛ, ekɛɛ akɛ: “Osatofoi, mɛni hewɔ nyɛkaa mi? 19 Nyɛkɛ too shika lɛ atsɔa mi.” Amɛkɛ denario bahã lɛ. 20 Ekɛɛ amɛ akɛ: “Namɔ mfoniri kɛ niŋmaa nɛ?” 21 Amɛkɛɛ akɛ: “Kaisare nɔ ni.” Kɛkɛ ni ekɛɛ amɛ akɛ: “Belɛ, nyɛŋɔa Kaisare nibii nyɛhãa Kaisare, shi nyɛkɛ Nyɔŋmɔ nibii ahãa Nyɔŋmɔ.” 22 Be ni amɛnu enɛ lɛ, amɛnaa kpɛ amɛhe, ni amɛshi lɛ amɛtee. 23 Nakai gbi lɛ, Sadukifoi lɛ, mɛi ni kɛɔ akɛ gbohiiashitee ko bɛ lɛ, ba amɛbabi lɛ akɛ: 24 “Tsɔɔlɔ, Mose kɛɛ akɛ: ‘Kɛ́ nuu ko gbo ni ebɛ bii lɛ, esa akɛ enyɛmi nuu kɛ eŋa lɛ abote gbalashihilɛ mli ni ewo shwiei ehã enyɛmi nuu lɛ.’ 25 Agbɛnɛ, nyɛmimɛi hii kpawo hi wɔteŋ. Klɛŋklɛŋ mɔ lɛ bote gbalashihilɛ mli ni egbo, ni akɛni ebɛ bii hewɔ lɛ, eshi eŋa lɛ ehã enyɛmi nuu lɛ. 26 Nakai nɔŋŋ eba mli yɛ mɔ ni ji enyɔ nɔ kɛ mɔ ni ji etɛ nɔ aahu kɛyashi mɔ kpawo lɛ nɔ. 27 Naagbee kwraa lɛ, yoo lɛ gbo. 28 No hewɔ lɛ, yɛ gbohiiashitee lɛ mli lɛ, mɛi kpawo lɛ ateŋ namɔ ŋa yoo lɛ baatsɔ? Ejaakɛ amɛteŋ mɔ fɛɛ mɔ kɛ lɛ hi shi akɛ eŋa.” 29 Yesu here amɛnɔ ekɛɛ akɛ: “Nyɛmiitɔ̃, ejaakɛ nyɛleee Ŋmalɛi lɛ, loo Nyɔŋmɔ hewalɛ lɛ; 30 ejaakɛ yɛ gbohiiashitee lɛ mli lɛ, hii boteŋ gbalashihilɛ mli, asaŋ akɛ yei hãŋ gbãla, shi moŋ amɛbaatamɔ bɔfoi ni yɔɔ ŋwɛi lɛ. 31 Agbɛnɛ hu, yɛ gbohiiashitee lɛ gbɛfaŋ lɛ, ani nyɛkaneko nɔ ni Nyɔŋmɔ kɛɛ nyɛ lɛ, akɛ: 32 ‘Miji Abraham Nyɔŋmɔ lɛ, kɛ Isak Nyɔŋmɔ lɛ, kɛ Yakob Nyɔŋmɔ lɛ’? Jeee gbohii a-Nyɔŋmɔ ni, shi moŋ, hiɛkãalɔi a-Nyɔŋmɔ ni.” 33 Be ni asafoku lɛ nu enɛ lɛ, amɛhe jɔ̃ amɛhe yɛ enitsɔɔmɔ lɛ hewɔ. 34 Be ni Farisifoi lɛ nu akɛ eku Sadukifoi lɛ anaa lɛ, amɛfee ekome kɛba eŋɔɔ. 35 Ni amɛteŋ mɔ kome ni le Mla lɛ jogbaŋŋ lɛ bi lɛ sane kɛka lɛ akɛ: 36 “Tsɔɔlɔ, te Mla lɛŋ kitãi lɛ ateŋ nɔ ni he hiaa fe fɛɛ lɛ?” 37 Ekɛɛ lɛ akɛ: “‘Esa akɛ osumɔ Yehowa* o-Nyɔŋmɔ lɛ kɛ otsui muu fɛɛ kɛ osusuma* muu fɛɛ kɛ ojwɛŋmɔ muu fɛɛ.’ 38 Enɛ ji klɛŋklɛŋ kitã, kɛ nɔ ni he hiaa fe fɛɛ lɛ. 39 Nɔ ni ji enyɔ lɛ tamɔ no, ni no ji: ‘Esa akɛ osumɔ onaanyo gbɔmɔ tamɔ bo diɛŋtsɛ ohe.’ 40 Kitãi enyɔ nɛɛ nɔ Mla muu lɛ fɛɛ kɛ Gbalɔi lɛ* tsotsoro.” 41 Agbɛnɛ, be ni Farisifoi lɛ anaa ekpe shi lɛ, Yesu bi amɛ akɛ: 42 “Te nyɛsusuɔ yɛ Kristo lɛ he tɛŋŋ? Namɔ bi ji lɛ?” Amɛkɛɛ lɛ akɛ: “David.” 43 Ebi amɛ akɛ: “Te fee tɛŋŋ ni mumɔ lɛ tsirɛ David ni etsɛ lɛ Nuŋtsɔ ekɛɛ akɛ, 44 ‘Yehowa* kɛɛ mi-Nuŋtsɔ lɛ akɛ: “Ta mininejurɔ nɔ kɛyashi be ni maŋɔ ohenyɛlɔi lɛ mawo onajiashi”’ lɛ? 45 Belɛ, kɛ́ David tsɛɔ lɛ Nuŋtsɔ lɛ, te feɔ tɛŋŋ ni efeɔ ebi lɛ?” 46 Ni mɔ ko mɔ ko nyɛɛɛ lɛ hetoo ahã, asaŋ, kɛjɛ nakai gbi lɛ nɔ kɛyaa lɛ, mɔ ko ekaaa lɛ nɔ ko bimɔ dɔŋŋ.\n^ Aloo “mɛi ni tara okpɔlɔ lɛ he.”


Bɔ ni Ooofee Okpee Yeyeeyefeemɔ ni Sɛɛ Efooo lɛ Naa\nKANEMƆ YƐ Acholi Afrikaans Albania Amharic Arabic Armenia Aymara Azerbaijani Azerbaijani (Cyrillic) Batak (Toba) Bengali Blɔfo Bulgaria Cakchiquel (Western) Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatia Czech Dangme Denmark Dutch Efik Estonia Ewe Fiji Finland French Ga Garifuna Georgia Germany Greenland Guarani Gujarat Gun Haitian Creole Hebri Hela Hiligaynon Hindi Hmong (White) Hungary Iban Igbo Iloko Indonesia Italia Japan Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Krio Lamba Latvia Lhukonzo Lingala Lithuania Luganda Lunda Luo Luvale Macedonia Malagasy Malay Malayalam Malta Mam Mambwe-Lungu Marathi Maya Mazatec (Huautla) Mongolia Moore Myanmar Nahuatl (Huasteca) Ndebele (Zimbabwe) Ngabere Norway Nyaneka Nzema Oromo Ossetia Otetela Papiamento (Aruba) Papiamento (Curaçao) Persia Poland Portugal Punjabi Quechua (Bolivia) Quichua (Imbabura) Romania Runyankore Russia Sango Sepedi Serbia Serbia (Roma) Sesotho (Lesotho) Setswana Shona Sidama Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tlapanec Tojolabal Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Urdu Vietnam Waray-Waray Wayuunaiki Xhosa Yoruba Zande Zapotec (Isthmus) Zulu\n“Mitee niyenii taomɔ, shi akpaanɔɔ pɛ miyaná, shi no hu po lɛ, ejara wa fe nine! Enɔ jetsɛremɔ lɛ, shwapoi lɛ amli nibii lɛ fɛɛ tã.”—Paul, Zimbabwe.\n“Miwu tsɛ mi eta shi ni ekɛɛ mi akɛ, ebaashi wɔ. Te mafee tɛŋŋ makpee shihilɛ nɛɛ naa lɛ? Te mibii lɛ baafee tɛŋŋ?”—Janet, United States.\n“Be ni alam lɛ bɔi gbɛɛmɔ lɛ, mijo foi miyatee, kɛkɛ ni mikã shikpɔŋ shwɛtɛɛ be ni okplɛmii lɛ fɛlɛɔ lɛ. Eye ŋmɛlɛtswai abɔ ní miniji miikpokpo lolo.”—Alona, Israel.\nWɔyɛ bei ni yeyeeyefeemɔ miiya nɔ waa mli, anɔkwa eji “bei krɛdɛɛ ní jaraa.” (2 Timoteo 3:1) Shika he naagbai, weku ni fiteɔ, tai, gbele helai ni baa trukaa, kɛ adebɔɔ naa osharai loo osharai ni jɛɔ adesai ehã mɛi babaoo ehao. Yɛ enɛɛmɛi asɛɛ lɛ, nibii krokomɛi hu yɛ ni hãa wɔfeɔ yeyeeye, ni ehãa wɔbiɔ saji tamɔ: ‘Ani nɔ ni ana yɛ migbɔmɔtso lɛ mli lɛ baatsɔ kansa?’ ‘Mɛɛ je nɛkɛ minabii lɛ baada yɛ mli?’\nJeee yeyeeyefeemɔi fɛɛ ehiii. Bei komɛi lɛ, kɛ́ wɔyaaŋma skul kaa, wɔyaatsu nifeemɔ ko he nii, loo ayaabibii wɔ saji kɛ́ wɔmiitao nitsumɔ lɛ, wɔtsui fãa. Ni gbeyei ni wɔsheɔ akɛ nɔ ko fɔŋ ko baanyɛ aba wɔ nɔ lɛ hãa wɔtsiɔ wɔhe kɛjeɔ osharai ahe. Shi kɛ́ wɔfeɔ yeyeeye fe nine loo be fɛɛ be lɛ wɔfee yeyeeye lɛ, ebaaye wɔ awui. Mɛi ni fa fe 68,000 ni akɛfee niiamlitaomɔ nyɛsɛɛ nɛɛ lɛ hã ana akɛ, kɛ́ mɔ ko fee yeyeeye fioo po lɛ, ebaanyɛ ehã egbo mra. Belɛ, yɛ yiŋtoo kpakpa hewɔ lɛ, Yesu bi akɛ: “Nyɛteŋ namɔ baanyɛ ekɛ yeyeeyefeemɔ atsa ewalasɛɛkɛlɛ nɔ ninetalɔ kome?” Yɛ anɔkwale mli lɛ, yeyeeyefeemɔ hãaa mɔ ko wala sɛɛ atsɛ. No hewɔ lɛ, Yesu wo ŋaa akɛ: “Nyɛkpaa yeyeeye ni nyɛfeɔ” lɛ. (Mateo 6:25, 27) Shi te wɔɔfee tɛŋŋ wɔfee nakai lɛ?\nHetoo lɛ ji, ni wɔkɛ hiɛshikamɔ baatsu nii, wɔbaaná hemɔkɛyeli yɛ Nyɔŋmɔ mli, ni wɔná hiɛnɔkamɔ kɛhã wɔsɛɛ. Kɛ́ wɔkɛ shihilɛ ni jaraa ekpeee amrɔ nɛɛ po lɛ, ekolɛ wɔkɛ eko baakpe wɔsɛɛ. No hewɔ lɛ, nyɛhãa wɔkwɛa bɔ ni otii ni awie he nɛɛ eye ebua Paul, Janet, kɛ Alona ni amɛnyɛ amɛkpee yeyeeyefeemɔ naa.


Mateo 6 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nGƆŊ NƆ SHIƐMƆ (1-34)\nNyɛkɛ jalɛ lɛ akapupua nyɛhe (1-4)\nBɔ ni asɔleɔ (5-15)\nSɔlemɔ he nɔkwɛmɔnɔ (9-13)\nJwetrii yɛ shikpɔŋ lɛ nɔ kɛ yɛ ŋwɛi (19-24)\nNyɛkpaa yeyeeyefeemɔ (25-34)\nNyɛyaa nɔ nyɛtaoɔ Maŋtsɛyeli lɛ klɛŋklɛŋ (33)\n6 “Nyɛkwɛa jogbaŋŋ ni nyɛkafea nyɛjalɛ nii lɛ yɛ gbɔmɛi ahiɛ koni amɛna nyɛ; kɛjeee nakai lɛ, nyɛnáŋ juromɔnɔ ko kɛjɛŋ nyɛ-Tsɛ ni yɔɔ ŋwɛi lɛ dɛŋ. 2 No hewɔ lɛ, kɛ́ oyaafee ohiafoi ejurɔ lɛ,* kaakpã tɛtɛrɛmantɛrɛ kɛtsɔ hiɛ, taakɛ osatofoi lɛ feɔ yɛ kpeehei lɛ kɛ gbɛjegbɛi lɛ anɔ koni gbɔmɛi awo amɛhiɛ nyam lɛ. Lɛɛlɛŋ, miikɛɛ nyɛ akɛ, amɛná amɛjuromɔnɔ lɛ fɛɛ momo. 3 Shi bo lɛ, kɛ́ oofee ohiafoi ejurɔ lɛ, kaahã onine abɛku le nɔ ni oninejurɔ feɔ lɛ, 4 koni ejurɔ ni ofeɔ ohiafoi lɛ ahi teemɔŋ. Kɛkɛ lɛ, o-Tsɛ ni miikwɛ yɛ teemɔŋ lɛ baajɔɔ bo. 5 “Agbɛnɛ hu, kɛ́ nyɛmiisɔle lɛ, nyɛkafea nyɛnii tamɔ osatofoi lɛ, ejaakɛ amɛsumɔɔ ni amɛdamɔ kpeehei lɛ kɛ gbɛjegbɛi titrii lɛ akoji lɛ anɔ koni mɛi ana amɛ. Lɛɛlɛŋ, miikɛɛ nyɛ akɛ, amɛná amɛjuromɔnɔ lɛ fɛɛ momo. 6 Shi bo lɛ, kɛ́ obaasɔle lɛ, botemɔ otsũ mli he ni mɔ ko enaaa bo, ni be ni oŋa oshinaa lɛ, sɔlemɔ ohã o-Tsɛ ni yɔɔ teemɔŋ lɛ. Kɛkɛ lɛ o-Tsɛ ni miikwɛ yɛ teemɔŋ lɛ baajɔɔ bo. 7 Kɛ́ oosɔle lɛ, kaawie wiemɔ kome too lɛ nɔŋŋ shii abɔ, taakɛ jeŋmajiaŋbii lɛ feɔ lɛ, ejaakɛ amɛsusuɔ akɛ amɛwiemɔ babaoo lɛ baahã abo amɛ toi. 8 No hewɔ lɛ, nyɛkatamɔa amɛ, ejaakɛ nyɛ-Tsɛ lɛ le nibii ni he hiaa nyɛ dani nyɛbiɔ lɛ po. 9 “Belɛ esa akɛ nyɛsɔle yɛ nɛkɛ gbɛ nɔ: “‘Wɔ-Tsɛ ni yɔɔ ŋwɛi, ogbɛ́i lɛ he atse.* 10 O-Maŋtsɛyeli lɛ aba. Afee osuɔmɔnaa nii yɛ shikpɔŋ lɛ nɔ, taakɛ afeɔ yɛ ŋwɛi lɛ.* 11 Hã wɔ aboloo ni he hiaa wɔ kɛhã ŋmɛnɛ gbi nɛɛ; 12 ni okɛ wɔnyɔji lɛ ake wɔ, taakɛ wɔ hu wɔkɛkeɔ mɛi ni hiɛ wɔ nyɔji lɛ. 13 Ni okɛ wɔ akaya kaa* mli, shi jiemɔ wɔ* kɛjɛ mɔ fɔŋ lɛ dɛŋ.’ 14 “Ejaakɛ kɛ́ nyɛkɛ mɛi atɔmɔi fa amɛ lɛ, nyɛŋwɛi Tsɛ lɛ hu kɛbaafa nyɛ; 15 shi kɛ́ nyɛkɛ mɛi atɔmɔi efaaa amɛ lɛ, nyɛ-Tsɛ lɛ hu kɛ nyɛtɔmɔi efaŋ nyɛ. 16 “Kɛ́ nyɛmiihi ŋmaa lɛ, nyɛkpaa nyɛhiɛ mɔbɔmɔbɔfeemɔ tamɔ osatofoi lɛ feɔ lɛ, ejaakɛ amɛhãa amɛhiɛ feɔ taŋtaŋ* koni mɛi ana akɛ amɛmiihi ŋmaa. Lɛɛlɛŋ, miikɛɛ nyɛ akɛ, amɛná amɛjuromɔnɔ lɛ fɛɛ momo. 17 Shi bo lɛ, kɛ́ oohi ŋmaa lɛ, kpa oyiteŋ mu ni ofɔ ohiɛ, 18 koni mɛi akana akɛ oohi ŋmaa, akɛ ja o-Tsɛ ni yɔɔ teemɔŋ lɛ. Kɛkɛ lɛ, o-Tsɛ ni miikwɛ yɛ teemɔŋ lɛ baajɔɔ bo. 19 “Nyɛkpaa jwetrii ni nyɛbɔɔ nyɛhãa nyɛhe yɛ shikpɔŋ lɛ nɔ, he ni omlɛ̃gɛ̃ kɛ ŋkanale fiteɔ nii, ni julɔi hu gbuɔ kɛboteɔ mli kɛbajuɔ yɛ lɛ. 20 Moŋ lɛ, nyɛbɔa jwetrii nyɛhãa nyɛhe yɛ ŋwɛi, he ni omlɛ̃gɛ̃ loo ŋkanale fiteee nii, ni julɔi hu egbuuu kɛboteee mli kɛyajuuu yɛ lɛ. 21 Ejaakɛ he ni ojwetri yɔɔ lɛ, jɛmɛ otsui hu baahi. 22 “Gbɔmɔtso lɛ kane ji hiŋmɛi lɛ. Belɛ kɛ́ ohiŋmɛi kwɛɔ nɔ kome* lɛ, ogbɔmɔtso muu lɛ fɛɛ baakpɛ.* 23 Shi kɛ́ ohiŋmɛi klɔɔ mɔ nɔ* lɛ, ogbɔmɔtso muu lɛ fɛɛ baawo duŋ. Kɛ́ la ni yɔɔ omli lɛ ji duŋ lɛɛlɛŋ lɛ, kwɛ bɔ ni nakai duŋ lɛ yɔɔ kpii hã! 24 “Mɔ ko nyɛŋ atsɔ nyɔŋ ehã nuŋtsɔmɛi enyɔ; ejaakɛ no lɛ ebaanyɛ mɔ kome ni ebaasumɔ mɔ kroko lɛ, aloo ebaakpɛtɛ mɔ kome he ni ebaagbe mɔ kroko lɛ he guɔ. Nyɛnyɛŋ nyɛtsɔmɔ nyɔji nyɛhã Nyɔŋmɔ kɛ Ninámɔ fɛɛ. 25 “Enɛ hewɔ lɛ, miikɛɛ nyɛ akɛ: Nyɛkpaa yeyeeye ni nyɛfeɔ yɛ nyɛwala he* yɛ nɔ ni nyɛbaaye loo nɔ ni nyɛbaanu lɛ hewɔ, aloo yɛ nyɛgbɔmɔtsei lɛ ahe yɛ nɔ ni nyɛbaawo lɛ hewɔ. Ani wala* jara waaa fe niyenii, ni gbɔmɔtso lɛ hu jara waaa fe atade? 26 Nyɛkwɛa ŋwɛi loofɔji lɛ jogbaŋŋ; amɛduuu nii, asaŋ amɛkpaaa nii, asaŋ amɛbuaaa nii anaa amɛwooo nitoohei, kɛ̃lɛ, nyɛŋwɛi Tsɛ lɛ lɛɔ amɛ. Ani nyɛjara waaa kwraa fe amɛ? 27 Nyɛteŋ namɔ baanyɛ ekɛ yeyeeyefeemɔ atsa ewalasɛɛkɛlɛ nɔ ninetalɔ kome? 28 Kɛfata he lɛ, mɛni hewɔ nyɛfeɔ yeyeeye yɛ atade he? Nyɛkasea nii kɛjɛa koo mli fɔfɔii lɛ adɛŋ, bɔ ni amɛdaraa; amɛgbooo deŋme, asaŋ amɛtsɛ̃ɛɛ kpãa; 29 shi mi lɛ, miikɛɛ nyɛ akɛ, yɛ Solomon anunyam lɛ fɛɛ sɛɛ po lɛ, ewulaaa tamɔ enɛɛmɛi ateŋ ekome. 30 Agbɛnɛ, kɛji nɛkɛ Nyɔŋmɔ wulaa koo mli kwɛ̃ɛ nii ni ŋmɛnɛ lɛ amɛyɛ, ni wɔ́ lɛ aŋɔwo flɔnɔɔ mli lɛ, ani ewulaŋ nyɛ babaoo, nyɛ ni nyɛhemɔkɛyeli faaa? 31 No hewɔ lɛ, nyɛkafea yeyeeye kɔkɔɔkɔ ní nyɛkɛa akɛ, ‘Mɛni wɔɔye?’ aloo, ‘Mɛni wɔɔnu?’ aloo, ‘Mɛni wɔɔwo?’ 32 Ejaakɛ nibii nɛɛ fɛɛ sɛɛ jeŋmaji lɛ kɛ hiɛdɔɔ diɔ. Nyɛŋwɛi Tsɛ lɛ le akɛ nibii nɛɛ fɛɛ he miihia nyɛ. 33 “Belɛ, nyɛyaa nɔ nyɛtaoa Maŋtsɛyeli lɛ kɛ Nyɔŋmɔ jalɛ lɛ klɛŋklɛŋ, ni abaaŋɔ nibii krokomɛi nɛɛ fɛɛ afata he ahã nyɛ. 34 No hewɔ lɛ, nyɛkafea yeyeeye yɛ wɔ́ he kɔkɔɔkɔ, ejaakɛ wɔ́ hu kɛ lɛ diɛŋtsɛ eyeyeeyefeemɔi baaba. Gbi fɛɛ gbi kɛ emli naagbai.*\n^ Aloo “kɛ́ oyaake ohiafoi anii lɛ.” Kwɛmɔ Wiemɔi Titrii Amligbalamɔ lɛ.\n^ Aloo “ahiɛ ogbɛ́i lɛ krɔŋkrɔŋ; atsuu ogbɛ́i lɛ he.”\n^ Aloo “afee osuɔmɔnaa nii yɛ ŋwɛi kɛ shikpɔŋ lɛ nɔ fɛɛ.”\n^ Aloo “amɛhiɛɔ amɛhe basabasa.”\n^ Aloo “nɔ tse; bɛ haŋtsii.”\n^ Aloo “baayi obɔ kɛ la.”\n^ Sht. ŋm., “ehiii; ji efɔŋ.”\n^ Aloo “nyɛsusumai ahe.”\n^ Aloo “susuma lɛ.”\n^ Aloo “gbi fɛɛ gbi nɔ naagbai fa hã lɛ.”


Kɛha Mɛi ni Kaneɔ Wolo Nɛɛ | Buu-Mɔɔ, January 2013\nAbɔi wolo ni okaneɔ nɛɛ kalamɔ kɛjɛ July 1879 tɔ̃ɔ. Nibii etsake kwraa kɛjɛ nakai beaŋ kɛbaa—ni nakai pɛpɛɛpɛ eji hu yɛ wolo nɛɛ gbɛfaŋ. (Kwɛmɔ mfoniri ni yɔɔ yiteŋgbɛ lɛ.) Kɛjɛ wolo ni ohiɛ nɛɛ nɔ kɛyaa lɛ, obaayɔse tsakemɔi krokomɛi ni afee yɛ Buu-Mɔɔ lɛ he. Mɛɛ tsakemɔi obaana?\nYɛ maji babaoo anɔ lɛ, mɛi babaoo yataoɔ saji yɛ Intanɛt lɛ nɔ, ni amɛnáa enɛ feemɔ he miishɛɛ. Ewaaa kwraa akɛ amɛbaaná sane ni amɛtaoɔ lɛ yɛ hei srɔtoi yɛ Intanɛt lɛ nɔ pɛ. Woji henɔi srɔtoi kɛ adafitswaa woji babaoo yɛ ni abaanyɛ akane yɛ Intanɛt lɛ nɔ.\nAkɛni mɛi babaoo sumɔɔ ni amɛkane nii yɛ Intanɛt lɛ nɔ hewɔ lɛ, nyɛsɛɛ nɛɛ lɛ wɔtsake wɔ-Wɛb saiti ni ji www.jw.org lɛ hiɛ kwraa bɔni afee ni mɛi anya he koni ekɛ nitsumɔ hu afee mlɛo. Mɛi ni yaa wɔ-Wɛb saiti lɛ nɔ lɛ baanyɛ amɛyakane woji srɔtoi ni afee yɛ wiemɔi ni fa fe 430 amli. Kɛlɛ kɛjɛ nyɔɔŋ nɛɛ nɔ kɛyaa lɛ, mɛi ni yaa wɔ-Wɛb saiti lɛ nɔ lɛ baanyɛ amɛyakane saji komɛi ni kulɛ wɔkalaa yɛ wɔwoji lɛ amli, shi amrɔ nɛɛ akɛbaawo Intanɛt lɛ pɛ nɔ lɛ. *\nAkɛni wɔkɛ saji babaoo baawo Intanɛt lɛ pɛ nɔ hewɔ lɛ, abaatse Buu-Mɔɔ ni akɛhaa maŋbii lɛ baafãi lɛ anɔ kɛjɛ 32 kɛba 16, ni akɛ nɔ ni ohiɛ nɛɛ miije shishi. Amrɔ nɛɛ, akalaa Buu-Mɔɔ lɛ yɛ wiemɔi 204 amli. Akɛni Buu-Mɔɔ ni akɛhaa maŋbii lɛ eko fɛɛ eko ni baaje kpo lɛ mli saji lɛ faŋ tsɔ hewɔ lɛ, abaanyɛ atsɔɔ shishi kɛya wiemɔi srɔtoi babaoo amli.\nWɔgbɛkpamɔ ji akɛ tsakemɔi nɛɛ baaha wɔnyɛ wɔkɛ Biblia mli sane ni hereɔ mɔ yiwala lɛ aha mɛi babaoo. Wɔtswa wɔfai shi akɛ wɔbaaya nɔ wɔkɛ saji kpakpai ni baaha mɛi ale nibii babaoo ni amɛnya he lɛ awo wɔwoji lɛ amli kɛ Intanɛt lɛ nɔ, koni mɛi babaoo ni kaneɔ, ni yɔɔ bulɛ kɛha Biblia lɛ, ni miisumɔ ni amɛle nɔ ni Biblia lɛ tsɔɔ diɛŋtsɛ lɛ aná he sɛɛ.\nMɛi ni Fee\n^ kk. 5 Saji ni akɛbaawo Intanɛt lɛ nɔ lɛ ekomɛi ji: “For Young People,” (Kɛha Oblahii kɛ Oblayei) eji Biblia kasemɔ he nifeemɔi ni ato he gbɛjianɔ aha oblahii kɛ oblayei, kɛ “My Bible Lessons,” (Mi-Biblia Nikasemɔi) eji nifeemɔi ni ato he gbɛjianɔ aha fɔlɔi koni amɛkɛye amɛbua amɛbii ni eye afii etɛ kɛ mɛi ni shɛɛɛ nakai.\nKɛmaje Mɔ Ko Kɛmaje Mɔ Ko Kɛha Mɛi ni Kaneɔ Wolo Nɛɛ\nTsakemɔi ni Afee yɛ Buu-Mɔɔ Wolo Tɛtrɛɛ lɛ He


Kpɛɛ Oyiŋ Jogbaŋŋ yɛ Oblahiiaŋ | Nikasemɔ\nKANEMƆ YƐ Afrikaans Albania Amharic Arabic Argentina Mumuii Awiemɔ Armenia Aymara Azerbaijani Azerbaijani (Cyrillic) Bengali Bicol Bislama Blɔfo Brazil Mumuii Awiemɔ Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumuii Awiemɔ Croatia Czech Dangme Denmark Drehu Dutch Efik Estonia Ewe Finland French Ga Georgia Germany Greenland Guarani Gujarat Gun Haitian Creole Hebri Hela Hiligaynon Hindi Hungary Iceland Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korea Krio Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Malta Marathi Maya Mexico Mumuii Awiemɔ Moore Ndebele Ndonga Nepali Ngabere Norway Nyaneka Nzema Oromo Otetela Pangasinan Papiamento (Aruba) Persia Poland Portugal Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Russia Mumuii Awiemɔ Sango Sepedi Serbia Serbia (Roma) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tamil Tatar Telugu Thailand Tigrinya Tshiluba Tsonga Turkey Twi Tzotzil Ukrain Umbundu Urdu Uzbek Venda Vietnam Wallis Waray-Waray Wayuunaiki Wolaita Xhosa Yoruba Zande Zulu\n‘Oblahii kɛ oblayei, nyɛjiea Yehowa gbɛ́i lɛ yi.’—LALA 148:12, 13.\nMɛni oblahii kɛ oblayei baanyɛ afee amrɔ nɛɛ koni amɛná hegbɛi babaoo yɛ Yehowa sɔɔmɔ lɛ mli wɔsɛɛ?\nMɛɛ gbɛ nɔ mɛi komɛi kɛ amɛblahiiaŋ gbii lɛ esɔmɔ Yehowa jogbaŋŋ?\nMɛɛ Biblia mli shishitoo mlai baanyɛ aye abua bo ni okpɛ oyiŋ jogbaŋŋ yɛ shihilɛ mli?\n1. Mɛɛ hegbɛi ni nɔ bɛ oblahii kɛ oblayei ni ji Kristofoi lɛ náa mli gbɛfaŋnɔ?\nWƆYƐ be ni sa kadimɔ waa mli. Mɛi akpekpei abɔ ni jɛ maji srɔtoi anɔ lɛ miike yuu kɛmiiba anɔkwa jamɔ mli fe bei fɛɛ ni eho. (Kpoj. 7:9, 10) Oblahii kɛ oblayei babaoo miiye kɛmiibua mɛi koni amɛnu Biblia mli anɔkwale lɛ shishi, ni enɛ eha amɛmiiná miishɛɛ waa. (Kpoj. 22:17) Oblahii kɛ oblayei nɛɛ kɛ mɛi miikase Biblia lɛ, koni mɛi lɛ aná shihilɛ kpakpa. Amɛteŋ mɛi komɛi hu kɛ ekãa miishiɛ sane kpakpa lɛ yɛ maŋsɛɛ wiemɔi amli. (Lala 110:3; Yes. 52:7) Mɛni esa akɛ ofee koni bo hu oná nitsumɔ ni haa mɔ tsui nyɔɔ emli nɛɛ mli gbɛfaŋnɔ?\n2. Mɛɛ gbɛ nɔ Timoteo nɔkwɛmɔnɔ lɛ haa wɔnaa akɛ Yehowa miisumɔ ni etu nitsumɔ ewo oblahii adɛŋ? (Kwɛmɔ mfoniri ni yɔɔ nikasemɔ lɛ shishijee lɛ.)\n2 Akɛ oblanyo lɛ, obaanyɛ okpɛ oyiŋ jogbaŋŋ amrɔ nɛɛ koni eha oná hegbɛi krokomɛi kɛsɔmɔ Yehowa wɔsɛɛ. Akɛ nɔkwɛmɔnɔ lɛ, Timoteo ni jɛ Listra lɛ kpɛ eyiŋ jogbaŋŋ, ni no ha ená hegbɛ kɛyasɔmɔ akɛ maŋsɛɛ sɔɔlɔ beni eye aaafee afii 20 lɛ. (Bɔf. 16:1-3) Eeenyɛ efee akɛ, beni ate shi awo nyɛmimɛi ni yɔɔ Tesalonika, ni no ha bɔfo Paulo shi asafo hee ni atse yɛ jɛmɛ lɛ kɛtee he kroko lɛ sɛɛ nyɔji fioo lɛ, etsu Timoteo koni eku esɛɛ eyasara nyɛmimɛi ni yɔɔ Tesalonika lɛ ni ewo amɛ hewalɛ. (Bɔf. 17:5-15; 1 Tes. 3:1, 2, 6) Kɛ okwɛ lɛ, te Timoteo nu he eha tɛŋŋ beni akɛ nitsumɔ ni tamɔ nɛkɛ wo edɛŋ lɛ?\nOYIŊKPƐƐ NI HE HIAA FE FƐƐ\n3. Mɛni ji yiŋ ni he hiaa fe fɛɛ ni esa akɛ okpɛ yɛ shihilɛ mli, ni mɛɛ be esa akɛ ofee nakai?\n3 Beni oji oblanyo loo oblayoo lɛ ji be ni esa akɛ okpɛ yiŋ ni he hiaa yɛ oshihilɛ mli. Mɛni ji yiŋ ni he hiaa fe fɛɛ ni esa akɛ okpɛ? No ji oyiŋ ni obaakpɛ akɛ obaasɔmɔ Yehowa lɛ. Mɛɛ be ji be ni hi fe fɛɛ ni esa akɛ okpɛ yiŋ nɛɛ? Yehowa kɛɛ akɛ: “Kaimɔ obɔlɔ lɛ yɛ oblahiiaŋ gbii lɛ amli.” (Jaj. 12:1) Gbɛ pɛ ni obaanyɛ otsɔ nɔ ‘okai’ Yehowa ji, ni osɔmɔ lɛ kɛ otsui fɛɛ. (5 Mose 10:12) No ji yiŋ ni he hiaa fe fɛɛ ni obaanyɛ okpɛ yɛ oshihilɛ mli. Ni no baasa ohe wɔsɛɛ.—Lala 71:5.\n4. Mɛɛ yiŋkpɛi ni he hiaa baasa bɔ ni osɔmɔɔ Nyɔŋmɔ ohaa lɛ he?\n4 Anɔkwa, jeee oyiŋ ni obaakpɛ akɛ obaasɔmɔ Yehowa lɛ pɛ ji yiŋkpɛɛ ni baasa ohe wɔsɛɛ. Akɛ nɔkwɛmɔnɔ lɛ, ekolɛ ehe baahia ni okpɛ oyiŋ yɛ gbalashihilɛ he, kɛji obaabote mli loo oboteee mli, ni okpɛ oyiŋ yɛ mɔ ni okɛbaahi shi, kɛ nitsumɔ ni obaatsu lɛ hu he. Enɛɛmɛi fɛɛ ji yiŋkpɛi ni he hiaa, shi esa akɛ okpɛ oyiŋ akɛ obaasɔmɔ Yehowa kɛ otsui fɛɛ klɛŋklɛŋ. (5 Mose 30:19, 20) Mɛni hewɔ? Ejaakɛ bɔ ni obaakpɛ oyiŋ yɛ saji nɛɛ ateŋ ekome he lɛ baasa ekrokomɛi lɛ fɛɛ he. Yiŋ ni obaakpɛ yɛ gbalashihilɛ kɛ nitsumɔ he lɛ baasa bɔ ni obaasɔmɔ Nyɔŋmɔ oha lɛ he. (Okɛto Luka 14:16-20 lɛ he.) Nakai nɔŋŋ yiŋ ni obaakpɛ akɛ obaasɔmɔ Nyɔŋmɔ loo osɔmɔɔɔ lɛ lɛ baasa yiŋ ni obaakpɛ yɛ gbalashihilɛ kɛ nitsumɔ he lɛ he. No hewɔ lɛ, kpɛɛ oyiŋ yɛ nɔ ni he hiaa titri lɛ he klɛŋklɛŋ.—Fil. 1:10.\nMƐNI OBAAFEE YƐ OBLAHIIAŊ?\n5, 6. Tsɔɔmɔ bɔ ni mɔ ko kpɛ eyiŋ jogbaŋŋ ni no ha ená hegbɛi krokomɛi yɛ Yehowa sɔɔmɔ lɛ mli sɛɛ mli. (Kwɛmɔ sane ni yitso ji “Nɔ ni Mikpɛ Miyiŋ akɛ Mafee Beni Miji Gbekɛ Lɛ” ni yɔɔ baafa 32 lɛ hu.)\n5 Beni okpɛ oyiŋ akɛ obaasɔmɔ Nyɔŋmɔ lɛ sɛɛ lɛ, esa akɛ ojwɛŋ nɔ ni etaoɔ ni ofee lɛ he, ni okpɛ oyiŋ yɛ bɔ ni obaasɔmɔ lɛ oha lɛ he. Nyɛmi nuu ko ni jɛ Japan ni atsɛɔ lɛ Yuichiro lɛ ŋma akɛ: “Beni miye afii 14 lɛ, mikɛ asafoŋ onukpa ko nyiɛ shiɛmɔ nɔ, shi eyɔse akɛ mibɛ shiɛmɔ lɛ ni miyaa lɛ he miishɛɛ. Ejɛ mlihilɛ mli ekɛɛ mi akɛ: ‘Yuichiro, yaa shĩa. Yaawo sɛi ni ota shi, ni ojwɛŋ nɔ ni Yehowa efee eha bo lɛ he jogbaŋŋ.’ Mifee taakɛ ekɛɛ lɛ. Anɔkwa, mitee nɔ mijwɛŋ ni misɔle gbii babaoo. Fiofio lɛ, mitsake. Etsɛɛɛ ni mibanya Yehowa sɔɔmɔ he. Mibɔi saji ni kɔɔ maŋsɛɛ sɔɔlɔi ahe lɛ kanemɔ, ni mibɔi bɔ ni mafee masɔmɔ Nyɔŋmɔ jogbaŋŋ lɛ he susumɔ.”\n6 Yuichiro tsa nɔ akɛ: “Mikɛ otii ni baaha wɔsɛɛ lɛ mayasɔmɔ Yehowa yɛ maŋsɛɛ lɛ mamɔ mihiɛ, ni mibɔ mɔdɛŋ akɛ mashɛ he. Akɛ nɔkwɛmɔnɔ lɛ, miyakase Blɔfo. Beni migbe skul naa lɛ, mikɛ be fã tsɔɔ mɛi Blɔfo bɔni afee ni manyɛ matsu gbɛgbamɔ nitsumɔ lɛ. Beni miye afii 20 lɛ, mibɔi Mongolian kasemɔ, ni miyasara kuu ko ni shiɛɔ yɛ Mongolian mli lɛ. Afii enyɔ sɛɛ yɛ afi 2007 mli lɛ, mitee Mongolia. Beni mikɛ gbɛgbalɔi lɛ ateŋ mɛi komɛi tee shiɛmɔ ni mina bɔ ni anɔkwale lɛ he hɔmɔ yeɔ mɛi babaoo lɛ, mishwe waa akɛ mayahi jɛmɛ ni maye mabua. Miku misɛɛ kɛtee Japan ni miyato nibii ahe gbɛjianɔ jogbaŋŋ. Miisɔmɔ akɛ gbɛgbalɔ yɛ Mongolia kɛjɛ April 2008. Shihilɛ lɛ bɛ mlɛo yɛ biɛ. Shi mɛi miibo sane kpakpa lɛ toi, ni miinyɛ miiye miibua amɛ koni amɛtsi amɛbɛŋkɛ Yehowa. Minuɔ he akɛ mihala shihilɛ gbɛ ni fe fɛɛ lɛ.”\n7. Mɛɛ nibii esa akɛ wɔkpɛ wɔyiŋ yɛ he, ni mɛni wɔbaanyɛ wɔkase kɛjɛ Mose nɔkwɛmɔnɔ lɛ mli?\n7 Esa akɛ mɔ fɛɛ mɔ akpɛ eyiŋ yɛ nɔ ni ebaafee yɛ eshihilɛ mli akɛ Yehowa Odasefonyo lɛ he. (Yosh. 24:15) Wɔnyɛŋ wɔkɛɛ bo akɛ obote gbalashihilɛ mli loo okabote mli, ni wɔnyɛŋ wɔtsɔɔ bo mɔ ni okɛhi shi, loo nitsumɔ ni esa akɛ otsu. Ani obaahala nitsumɔ ko ni baabi ni okɛ be fioo ko pɛ akase he nii? Nyɛteŋ mɛi komɛi yɛ akrowai amli; ni nyɛteŋ mɛi komɛi hu yɛ maŋtiasei amli. Esoro nyɛteŋ mɔ fɛɛ mɔ su, ehesai, nibii ni ekase, nibii ni enyaa he, kɛ hemɔkɛyeli falɛ ni eyɔɔ. Srɔtofeemɔ ni yɔɔ nyɛteŋ lɛ tamɔ srɔtofeemɔ ni no mli lɛ eyɔɔ Hebri oblahii ni hi shi yɛ blema Mizraim lɛ kɛ Mose teŋ lɛ nɔŋŋ. Akɛni beni Mose ji oblanyo lɛ eji maŋtsɛ lɛ biyoo lɛ bi hewɔ lɛ, ená hegbɛi ni odehei fɛɛ náa lɛ eko, shi no mli lɛ, Hebri oblahii krokomɛi lɛ miisɔmɔ akɛ nyɔji. (2 Mose 1:13, 14; Bɔf. 7:21, 22) Amɛ hu ehe bahia ni amɛkpɛ yiŋ ni he hiaa waa yɛ amɛshihilɛ mli tamɔ nyɛ nɔŋŋ. (2 Mose 19:4-6) Esa akɛ amɛteŋ mɔ fɛɛ mɔ akpɛ eyiŋ yɛ nɔ ni ebaafee yɛ shihilɛ mli lɛ he. Mose kpɛ yiŋ ni ja.—Nyɛkanea Hebribii 11:24-27.\n8. Nɛgbɛ oblahii kɛ oblayei baaná yelikɛbuamɔ kɛjɛ koni amɛnyɛ amɛkpɛ amɛyiŋ jogbaŋŋ?\n8 Yehowa baaye ebua bo ni okpɛ oyiŋ jogbaŋŋ yɛ oblahiiaŋ kɛtsɔ ŋaa ni ebaawo bo lɛ nɔ. Ebaatsɔɔ bo Biblia mli shishitoo mlai ni obaanyɛ okɛtsu nii yɛ shihilɛ fɛɛ shihilɛ mli. (Lala 32:8) Kɛfata he lɛ, asafoŋ onukpai lɛ kɛ ofɔlɔi ni ji Kristofoi lɛ baanyɛ aye abua bo ni ona bɔ ni obaafee okɛ shishitoo mlai nɛɛ atsu nii. (Abɛi 1:8, 9) Nyɛhaa wɔsusua Biblia mli shishitoo mlai etɛ komɛi ni baaye abua bo ni okɛ hiɛshikamɔ akpɛ oyiŋ amrɔ nɛɛ koni ahi aha bo wɔsɛɛ lɛ ahe.\nBIBLIA MLI SHISHITOO MLAI ETƐ NI BAAYE ABUA BO\n9. (a) Mɛɛ gbɛ nɔ hegbɛ ni Yehowa kɛha wɔ ni wɔ diɛŋtsɛ wɔkpɛ wɔyiŋ lɛ tsɔɔ akɛ ewoɔ wɔ? (b) Kɛ́ otao ‘Nyɔŋmɔ Maŋtsɛyeli lɛ tsutsu’ lɛ, mɛɛ hegbɛi ebaaha oná?\n9 Taomɔ Nyɔŋmɔ Maŋtsɛyeli lɛ kɛ ejalɛ lɛ tsutsu. (Nyɛkanea Mateo 6:19-21, 24-26, 31-34.) Yehowa eha wɔ hegbɛ ni wɔ diɛŋtsɛ wɔkpɛ wɔyiŋ yɛ nɔ ni wɔsumɔɔ ni wɔkɛ wɔbe afee lɛ he, ni enɛ tsɔɔ akɛ ewoɔ wɔ waa. Etsɔko afii abɔ ni esa akɛ wɔkɛshiɛ Maŋtsɛyeli lɛ yɛ wɔblahiiaŋ gbii lɛ amli. Shi Yesu kɛ shishitoo mla ko ha wɔ akɛ, wɔtao Maŋtsɛyeli lɛ tsutsu. Kɛ́ otao Maŋtsɛyeli lɛ tsutsu lɛ, no baaha oná hegbɛi babaoo kɛtsɔɔ akɛ osumɔɔ Nyɔŋmɔ, osusuɔ okutsoŋbii lɛ ahe, ni ohiɛ sɔɔ hiɛnɔkamɔ ni oyɔɔ akɛ obaaná naanɔ wala lɛ. Ani yiŋ ni obaakpɛ yɛ gbalashihilɛ kɛ nitsumɔ he lɛ baatsɔɔ akɛ ofeɔ yeyeeye yɛ heloonaa nibii ahe fe ‘Nyɔŋmɔ Maŋtsɛyeli lɛ kɛ ejalɛ lɛ ni oootao tsutsu’?\n10. Mɛni ha Yesu ná miishɛɛ, ni mɛni esa akɛ ofee koni bo hu oná miishɛɛ?\n10 Sɔɔmɔ mɛi krokomɛi koni oná miishɛɛ. (Nyɛkanea Bɔfoi lɛ Asaji 20:20, 21, 24, 35.) Yesu ha wɔle shishitoo mla ni he hiaa yɛ shihilɛ mli nɛɛ. Akɛni efee e-Tsɛ lɛ suɔmɔnaa nii shi jeee lɛ diɛŋtsɛ enɔ hewɔ lɛ, ená miishɛɛ waa. Kɛ́ heshibalɔi kpɛlɛ sane kpakpa lɛ nɔ lɛ, Yesu náa miishɛɛ. (Luka 10:21; Yoh. 4:34) Ekolɛ bo hu oye obua mɛi krokomɛi, ni no eha oná miishɛɛ. Kɛ́ ohi shi yɛ shishitoo mlai ni Yesu tsɔɔ lɛ anaa lɛ, ebaaha oná miishɛɛ, ni Yehowa hu baaná miishɛɛ.—Abɛi 27:11.\n11. Mɛni hewɔ miishɛɛ ni Baruk kɛsɔmɔɔ Yehowa lɛ tã lɛ, ni mɛɛ ŋaa Yehowa wo lɛ?\n11 Kɛ́ wɔsɔmɔ Yehowa lɛ, wɔbaaná miishɛɛ ni fe fɛɛ. (Abɛi 16:20) Etamɔ nɔ ni Yeremia woloŋmalɔ Baruk hiɛ je anɔkwa sane nɛɛ nɔ. Be ko lɛ, miishɛɛ ni ekɛsɔmɔɔ Nyɔŋmɔ lɛ tã. Yehowa kɛɛ lɛ akɛ: “Nii wuji otaoɔ oha ohe? Kaatao! Ejaakɛ naa, mikɛ efɔŋ aaaba heloo fiaa nɔ, . . . shi maŋɔ osusuma mahao akɛ haanɔ̃ yɛ he fɛɛ he ní oootsɔ.” (Yer. 45:3, 5) Kɛ́ okwɛ lɛ, mɛni baaha Baruk aná miishɛɛ diɛŋtsɛ—nibii wuji ni eeetao eha ehe lɛ, aloo Yerusalem hiɛkpatamɔ lɛ mli ni eeeje akɛ Nyɔŋmɔ tsulɔ anɔkwafo lɛ?—Yak. 1:12.\n12. Mɛɛ yiŋ Ramiro kpɛ ni ha ená miishɛɛ?\n12 Mɔ ko ni ná miishɛɛ akɛni esɔmɔ mɛi krokomɛi lɛ ji nyɛmi nuu ko ni atsɛɔ lɛ Ramiro. Ewie akɛ: “Mijɛ weku ko ni yeɔ ohia ni yɔɔ akrowa ko ni yɔɔ Andes Gɔji lɛ anɔ lɛ mli. Enɛ hewɔ lɛ, beni minyɛmi nuu nukpa lɛ kɛɛ ebaawo miyunivɛsiti he nyɔmɔ eha mi lɛ, ebafee hegbɛ kpele diɛŋtsɛ ni miná. Shi no mli lɛ, abaptisi mi akɛ Yehowa Odasefonyo etsɛko, ni miná hegbɛ kroko hu, no ji akɛ, gbɛgbalɔ ko fɔ̃ mi nine koni mifata ehe kɛyashiɛ yɛ maŋ bibioo ko mli. Mikɛ lɛ tee, mikase bɔ ni akuɔ yi ahaa, ni migbele shwapo ni maku mɛi ayi yɛ mli koni maná nɔ ko kɛkwɛ mihe. Wɔkɛ mɛi babaoo bɔi Biblia lɛ kasemɔ, ni amɛnya he waa. Sɛɛ mli lɛ, miyafata asafo ko ni kpaako atse ni wieɔ wiemɔ ko ni awieɔ yɛ he ni miyɔɔ lɛ he. Amrɔ nɛɛ, mikɛ afii nyɔŋma esɔmɔ akɛ be fɛɛ sɔɔlɔ. Nitsumɔ ko bɛ ni kulɛ ebaaha maná miishɛɛ fe mɛi ni miyeɔ mibuaa koni amɛkase sane kpakpa lɛ yɛ amɛ diɛŋtsɛ amɛwiemɔ mli lɛ.”\nRamiro etee nɔ ekɛ miishɛɛ esɔmɔ Yehowa kɛjɛ eblahiiaŋ (Kwɛmɔ kuku 12)\n13. Mɛni hewɔ oblahiiaŋ ji be ni hi fe fɛɛ ni mɔ ko baanyɛ ekɛ etsui fɛɛ asɔmɔ Yehowa lɛ?\n13 Okɛ miishɛɛ asɔmɔ Yehowa yɛ oblahiiaŋ. (Nyɛkanea Jajelɔ 12:1.) Esaaa ni onuɔ he akɛ ja oná nitsumɔ kpakpa ko dani obaanyɛ obɔi gbɛgbamɔ nitsumɔ lɛ. Be ni hi fe fɛɛ ni esa akɛ okɛ otsui fɛɛ abɔi Yehowa sɔɔmɔ ji, beni oji oblanyo loo oblayoo lɛ. Weku sɔ̃i babaoo jwereee oblahii kɛ oblayei babaoo anɔ, ni agbɛnɛ hu, amɛyɛ gbɔmɔtsoŋ hewalɛ kɛ nyɛmɔ ni amɛbaanyɛ amɛkɛdamɔ shihilɛi ni mli wawai po anaa. Mɛni obaasumɔ ni ofee oha Yehowa yɛ oblahiiaŋ? Ekolɛ oti ni ma ohiɛ ji, ni otsu gbɛgbamɔ nitsumɔ lɛ. Ekolɛ obaasumɔ ni oyashiɛ oha mɛi ni wieɔ wiemɔ kroko. Aloo ekolɛ oyɔse gbɛi ni obaanyɛ otsɔ nɔ olɛɛ osɔɔmɔ lɛ mli yɛ bo diɛŋtsɛ osafo lɛ mli. Ekɔɔɔ he eko oti ni ma ohiɛ yɛ Nyɔŋmɔ sɔɔmɔ mli lɛ, ehe baahia ni otsu nɔ ko koni onyɛ okwɛ ohe. Be enyiɛ ebaabi ni okɛkase nitsumɔ lɛ? Mɛɛ nitsumɔ obaahala?\nDAAMƆ BIBLIA MLI SHISHITOO MLAI ANƆ OKPƐ OYIŊ\n14. Kɛ́ ootao nitsumɔ lɛ, mɛni hewɔ esa akɛ okwɛ jogbaŋŋ lɛ?\n14 Biblia mli shishitoo mlai etɛ ni wɔsusu he lɛ baanyɛ aye abua bo ni osusu nitsumɔi ni obaasumɔ ni otsu lɛ ahe jogbaŋŋ. Ŋwanejee ko bɛ he akɛ, oskul tsɔɔlɔi ni woɔ skulbii ŋaa yɛ nitsumɔ ni amɛbaanyɛ amɛtsu lɛ he loo mɛi komɛi ni yɔɔ he ni oyɔɔ lɛ ni le nitsumɔi ni ewaaa akɛ obaaná lɛ baanyɛ aye abua bo. Shi esa akɛ okwɛ jogbaŋŋ. Mɛi ni sumɔɔɔ Yehowa lɛ baabɔ mɔdɛŋ amɛlaka bo koni osumɔ je lɛ. (1 Yoh. 2:15-17) Kɛ́ okwɛ nibii ni obaanyɛ oná yɛ je lɛŋ lɛ, ewaaa akɛ otsui baalaka bo.—Nyɛkanea Abɛi 14:15; Yer. 17:9.\n15, 16. Namɛi baanyɛ awo bo ŋaa kpakpa yɛ nitsumɔ he?\n15 Kɛ́ oná ole nɔ ni obaasumɔ ni otsu lɛ, ehe baahia ni oná ŋaawoo kpakpa. (Abɛi 1:5) Namɔ baanyɛ aye abua bo ni odamɔ Biblia mli shishitoo mlai anɔ okpɛ oyiŋ yɛ nitsumɔ he? Bo mɛi ni sumɔɔ Yehowa, ni amɛsumɔɔ bo, ni amɛle bo kɛ oshihilɛ jogbaŋŋ lɛ atoi. Amɛbaaye amɛbua bo koni bo diɛŋtsɛ ona nɔ ni obaanyɛ ofee kɛ nɔ ni onyɛŋ ofee. Ekolɛ nɔ ni amɛbaakɛɛ bo lɛ baaha osusu otii ni okɛmamɔ ohiɛ lɛ ahe ekoŋŋ. Kɛ́ ofɔlɔi ji mɛi ni sumɔɔ Yehowa lɛ, amɛbaanyɛ amɛye amɛbua bo waa! Osafoŋ onukpai lɛ hu ji hii ni edara yɛ mumɔŋ ni baanyɛ aye abua bo. Kɛfata he lɛ, okɛ gbɛgbalɔi kɛ nɔkwɛlɔi gbɛfalɔi agba sane. Mɛni hewɔ amɛkpɛ mli akɛ amɛkɛ amɛhe baawo be fɛɛ sɔɔmɔ nitsumɔ lɛ mli lɛ? Te amɛfee tɛŋŋ amɛje gbɛgbamɔ nitsumɔ lɛ shishi, ni te amɛfee tɛŋŋ amɛkwɛ amɛhe lɛ? Mɛɛ jɔɔmɔi jɛ mli kɛba?—Abɛi 15:22.\n16 Mɛi ni le bo jogbaŋŋ lɛ baanyɛ awo bo ŋaa kpakpa. Akɛ nɔkwɛmɔnɔ lɛ, ekolɛ ootao okpa sɛkɛndre skul koni okɛ ohe awo gbɛgbamɔ nitsumɔ lɛ mli akɛni skul lɛ miigbala omli lɛ hewɔ. Mɔ ko ni sumɔɔ osane lɛ baayɔse jwɛŋmɔ ni ohiɛ lɛ, ni ebaaha ona akɛ kɛ́ omia ohiɛ ogbe skul lɛ naa ni onijiaŋ ejeee wui lɛ, ojoŋ nɔ ko ni feemɔ wa kɛha bo lɛ naa foi, ni enɛ ji su ko ni he hiaa waa yɛ Yehowa sɔɔmɔ lɛ mli.—Lala 141:5; Abɛi 6:6-10.\n17. Te esa akɛ okpɛ oyiŋ oha tɛŋŋ?\n17 Mɔ fɛɛ mɔ ni sɔmɔɔ Yehowa lɛ kɛ naagbai ni baanyɛ aha ehemɔkɛyeli agbɔjɔ, ni etsi lɛ kɛjɛ Yehowa he lɛ baakpe. (1 Kor. 15:33; Kol. 2:8) Shi nitsumɔi komɛi baanyɛ aha mɔ ko hemɔkɛyeli agbɔjɔ fe nitsumɔi krokomɛi. Ekolɛ ole mɛi komɛi ni kɛ ‘amɛhemɔkɛyeli lɛ eyashi shi’ yɛ nitsumɔi pɔtɛi komɛi ni amɛbɔi tsumɔ lɛ hewɔ. (1 Tim. 1:19) Enɛ hewɔ lɛ, nilee yɛ mli akɛ obaakpɛ oyiŋ jogbaŋŋ koni okafite okɛ Nyɔŋmɔ teŋ wekukpaa lɛ.—Abɛi 22:3.\nOKƐ MIISHƐƐ ASƆMƆ NYƆŊMƆ AKƐ KRISTOFONYO YƐ OBLAHIIAŊ\n18, 19. Kɛ́ mɔ ko nuuu he akɛ esɔmɔ Yehowa amrɔ nɛɛ, mɛni esa akɛ efee?\n18 Kɛ́ okpɛ mli yɛ otsui mli akɛ obaasɔmɔ Yehowa lɛ, no lɛ bɔɔ mɔdɛŋ ni okɛ hegbɛ ni oyɔɔ akɛ Kristofonyo oblanyo loo oblayoo lɛ atsu nii jogbaŋŋ. Kpɛɛ oyiŋ bɔ ni baaha onyɛ osɔmɔ Yehowa jogbaŋŋ yɛ be ni sa kadimɔ nɛɛ mli.—Lala 148:12, 13.\n19 Ni kɛ́ onuuu he akɛ osɔmɔ Yehowa amrɔ nɛɛ hu? Kaaha onijiaŋ je wui, yaa nɔ owaje ohemɔkɛyeli lɛ. Beni bɔfo Paulo etsɔɔ nɔ ni efee koni Nyɔŋmɔ ajɔɔ lɛ lɛ sɛɛ lɛ, eŋma akɛ: “Kɛ́ nɔ ko yɛ ní nyɛjwɛŋɔ lɛ ekroko lɛ, Nyɔŋmɔ aaajie no hu kpo atsɔɔ nyɛ. Shi nɔ ni wɔnine eshɛ nɔ momo lɛ, nyɛhaa wɔnyiɛa nakai susumɔkpãa lɛ nɔŋŋ naa, ni wɔjwɛŋ nɔ kome.” (Fil. 3:15, 16) Yaa nɔ osusu suɔmɔ ni Nyɔŋmɔ yɔɔ kɛha bo kɛ eŋaawoo ni nilee yɔɔ mli lɛ he. Mɔ ko mɔ ko bɛ ni baanyɛ aye abua bo ni okpɛ oyiŋ jogbaŋŋ yɛ oblahiiaŋ fe Yehowa.


‘Nyɔŋmɔ Wiemɔ Lɛ Yɛ Hewalɛ’—Hebribii 4:12 | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumuii Awiemɔ Croatia Cuban Sign Language Czech Czech Mumuii Awiemɔ Dangme Denmark Digor Douala Dutch Ecuador Mumuii Awiemɔ Edo Efik Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Guarani Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kamba Kannada Kenya Mumuii Awiemɔ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malawi Mumuii Awiemɔ Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Pohnpei Poland Poland Mumuii Awiemɔ Portugal Mumuii Awiemɔ Portuguese (Brazil) Punjabi Quebec Mumuii Awiemɔ Quechua (Ancash) Quechua (Bolivia) Romania Romania Mumuii Aweimɔ Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Venda Venezuela Mumuii Awiemɔ Vietnam Waray-Waray Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\n“Nyɔŋmɔ wiemɔ lɛ hiɛ kã ni eyɛ hewalɛ.”—HEB. 4:12.\nLALAI: 96, 94\nMƐƐ GBƐ NƆ OBAANYƐ OKƐ NYƆŊMƆ WIEMƆ LƐ ATSU NII JOGBAŊŊ . . .\nyɛ oshihilɛ mli?\nkɛ́ otee shiɛmɔ?\nkɛ́ ootsɔɔ nii yɛ wiemɔ kpoku lɛ nɔ?\n1. Mɛni hewɔ wɔbaanyɛ wɔhe wɔye kɛ wɔtsui fɛɛ akɛ Nyɔŋmɔ Wiemɔ lɛ yɛ hewalɛ lɛ? (Kwɛmɔ mfoniri ni yɔɔ nikasemɔ lɛ shishijee lɛ.)\nYEHOWA webii heɔ amɛyeɔ kɛ amɛtsui fɛɛ akɛ, Nyɔŋmɔ wiemɔ lɛ, ni ji nibii fɛɛ ni ekɛɛ adesai lɛ, “hiɛ kã ni eyɛ hewalɛ.” (Heb. 4:12) Wɔteŋ mɛi babaoo yɛ niiashikpamɔi ni tsɔɔ bɔ ni Biblia lɛ etsake wɔ diɛŋtsɛ wɔshihilɛ kɛ mɛi krokomɛi anɔ. Wɔteŋ mɛi komɛi yɛ ni dani wɔbaaba anɔkwale lɛ mli lɛ, wɔjuɔ, wɔkɛ tsofai fɔji tsuɔ nii, loo wɔkɛ wɔhe woɔ bɔlɛnamɔ jeŋba sha mli. Mɛi komɛi hu yɛ ni no mli lɛ, amɛyɛ shika kpɔtɔɔ loo amɛhe gbɛ́i yɛ je lɛ mli, shi fɛɛ sɛɛ lɛ, amɛbɛ miishɛɛ. (Jaj. 2:3-11) Mɛi pii hu yɛ ni be ko ni eho lɛ, amɛnyiɛ kɛkɛ ni amɛleee nɔ ni amɛkɛ amɛwala baatsu, shi ŋmɛnɛ lɛ, Biblia lɛ eye ebua amɛ ni amɛna gbɛ ni kɛ mɔ yaa wala mli lɛ. Mɛi pii ni tamɔ nɛkɛ lɛ aniiashikpamɔi eje kpo yɛ Buu-Mɔɔ ni ji maŋbii anɔ lɛ mli yɛ sane ni yitso ji “Biblia Lɛ Tsakeɔ Mɛi” lɛ mli, ni ŋwanejee ko bɛ he akɛ, onya niiashikpamɔi nɛɛ ahe waa. Be ni wɔba anɔkwale lɛ mli po diɛŋtsɛ lɛ, esa akɛ wɔya nɔ wɔhã Biblia lɛ aye abua wɔ ni wɔda yɛ mumɔŋ.\n2. Mɛɛ gbɛ nɔ Nyɔŋmɔ Wiemɔ lɛ ye ebua mɛi yɛ klɛŋklɛŋ afii 100 lɛ mli?\n2 Ani esa akɛ efee wɔ naakpɛɛ akɛ kɛ́ mɛi kase Nyɔŋmɔ Wiemɔ lɛ amɛfeɔ tsakemɔi wuji yɛ amɛshihilɛ mli? Dabi kwraa! Ejaakɛ wɔnyɛmimɛi ni hi shi yɛ klɛŋklɛŋ afii 100 lɛ mli ni yɔɔ hiɛnɔkamɔ akɛ amɛbaaya ŋwɛi lɛ ateŋ mɛi pii hu fee tsakemɔi ni tamɔ nakai. (Kanemɔ 1 Korintobii 6:9-11.) Be ni bɔfo Paulo wieɔ mɛi komɛi ni nine shɛŋ Nyɔŋmɔ Maŋtsɛyeli lɛ nɔ lɛ ahe lɛ, ewie akɛ: “Nɛkɛ nyɛteŋ mɛi komɛi yɔɔ tsutsu.” Nyɔŋmɔ Wiemɔ lɛ kɛ emumɔ krɔŋkrɔŋ lɛ ye ebua nyɛmimɛi nɛɛ ni amɛnyɛ amɛtsake. Amɛteŋ mɛi komɛi po yɛ ni be ni amɛba anɔkwale lɛ mli lɛ, ehe bahia ni amɛya nɔ amɛfee tsakemɔi wuji komɛi koni wekukpaa ni yɔɔ amɛ kɛ Yehowa teŋ lɛ akabɔ amɛ. Akɛ nɔkwɛmɔnɔ lɛ, Biblia lɛ wie nyɛmi nuu ko ni afɔ lɛ mu ni hi shi yɛ blema ni ashwie lɛ kɛje asafo lɛ mli lɛ he. Sɛɛ mli lɛ, nyɛmi nuu nɛɛ tsake ejeŋba ni ahe lɛ ekoŋŋ. (1 Kor. 5:1-5; 2 Kor. 2:5-8) Kɛ́ wɔsusu naagbai srɔtoi ni wɔnyɛmimɛi Kristofoi lɛ kɛkpe, kɛ bɔ ni Nyɔŋmɔ Wiemɔ lɛ eye ebua amɛ ni amɛnyɛ amɛtsu he nii lɛ he lɛ, ewoɔ wɔ hewalɛ waa diɛŋtsɛ.\n3 Anɔkwa, Nyɔŋmɔ Wiemɔ lɛ ni ekɛhã wɔ lɛ yɛ hewalɛ waa, ni no hewɔ lɛ, esa akɛ wɔkɛtsu nii jogbaŋŋ. (2 Tim. 2:15) Yɛ nikasemɔ nɛɛ mli lɛ, wɔbaakwɛ bɔ ni wɔbaafee wɔkɛ Nyɔŋmɔ Wiemɔ lɛ atsu nii jogbaŋŋ (1) yɛ wɔshihilɛ mli, (2) kɛ́ wɔtee shiɛmɔ, kɛ (3) kɛ́ wɔmiitsɔɔ nii yɛ wiemɔ kpoku lɛ nɔ. Enɛ baaye abua wɔ ni wɔna nibii ni wɔbaanyɛ wɔfee kɛtsɔɔ wɔ-Tsɛ ni yɔɔ ŋwɛi, ni sumɔɔ wɔ, ni tsɔɔ wɔ nii ni hi hã wɔ lɛ akɛ, wɔsumɔɔ lɛ ni wɔhiɛ sɔɔ e-Wiemɔ lɛ.—Yes. 48:17.\nYƐ WƆSHIHILƐ MLI\n4. (a) Dani Nyɔŋmɔ Wiemɔ lɛ baanyɛ atsake wɔshihilɛ lɛ, mɛni esa akɛ wɔfee? (b) Mɛɛ gbɛjianɔ oto kɛhã Biblia lɛ kanemɔ?\n4 Dani Nyɔŋmɔ Wiemɔ lɛ baanyɛ atsake wɔshihilɛ lɛ, esa akɛ wɔfɔ kanemɔ; kɛ́ ebaahi po lɛ, daa gbi. (Yosh. 1:8) Wɔteŋ mɛi pii bɛ dekã kwraa, ni sɔ̃i pii jwere wɔnɔ. Kɛ̃lɛ, esaaa akɛ wɔhãa nɔ ko nɔ ko, ni sɔ̃i nɛɛ hu fata he lɛ, fiteɔ gbɛjianɔ ni wɔto kɛhã Biblia lɛ kanemɔ lɛ. (Kanemɔ Efesobii 5:15, 16.) Yehowa tsuji komɛi kaneɔ Biblia lɛ leebi mra, mɛi komɛi hu kaneɔ lɛ gbɛkɛ, ni mɛi komɛi hu taoɔ be kroko yɛ gbi lɛ mli ni amɛkaneɔ. Wɔnuɔ he tamɔ lalatsɛ lɛ, ni wɔ hu wɔkɛɔ akɛ: “Misumɔɔ omla lɛ akɛ nɔ ko! Gbi muu fɛɛ lɛ, no he mijwɛŋɔ.”—Lala 119:97, Ga Biblia hee.\n5, 6. (a) Mɛni hewɔ ehe miihia ni wɔjwɛŋ nii anɔ? (b) Te wɔbaafee tɛŋŋ wɔjwɛŋ nii anɔ jogbaŋŋ? (d) Mɛɛ gbɛ nɔ oná Nyɔŋmɔ Wiemɔ lɛ kanemɔ kɛ enɔjwɛŋmɔ he sɛɛ?\n5 Shi Biblia lɛ ni wɔbaakane lɛ pɛ kɛkɛ faaa. Esa akɛ wɔjwɛŋ nɔ ni wɔkaneɔ lɛ nɔ. (Lala 1:1-3) Ja wɔjwɛŋ nɔ ni wɔkaneɔ lɛ nɔ dani wɔbaanyɛ wɔna nilee ni yɔɔ mli kɛ bɔ ni wɔbaafee wɔkɛtsu nii yɛ wɔshihilɛ mli. Kɛ́ wɔkane yɛ Biblia lɛ diɛŋtsɛ mli jio, wɔkane yɛ ilɛtrɔnik tsɔne ko nɔ jio lɛ, esa akɛ wɔhã ebote wɔtsuiŋ tɔ̃ɔ ni wɔhã etsake wɔshihilɛ.\n6 Te wɔbaafee tɛŋŋ wɔjwɛŋ nii anɔ jogbaŋŋ? Bɔ ni mɛi komɛi feɔ lɛ nɛ: Kɛ́ amɛkane Ŋmalɛ lɛ fã ko lɛ, amɛheɔ be fioo kɛsusuɔ sanebimɔi ni nyiɛ sɛɛ nɛɛ ahe: ‘Mɛni enɛ tsɔɔ mi yɛ Yehowa he? Ani mikɛ nɔ ni mikane lɛ miitsu nii momo yɛ mishihilɛ mli? Mɛɛ tsakemɔi esa akɛ mafee koni manyɛ mikɛtsu nii jogbaŋŋ?’ Kɛ́ wɔkɛ hiɛdɔɔ jwɛŋ nibii ni wɔkaneɔ yɛ Nyɔŋmɔ Wiemɔ lɛ mli lɛ anɔ, ni wɔsɔle yɛ he lɛ, no baatsirɛ wɔ ni wɔkɛtsu nii jogbaŋŋ, ni kɛ́ wɔfee nakai lɛ, wɔbaana hewalɛ ni Biblia lɛ yɔɔ lɛ yɛ wɔshihilɛ mli.—2 Kor. 10:4, 5.\nKƐ́ WƆTEE SHIƐMƆ\n7. Kɛ́ wɔtee shiɛmɔ lɛ, te esa akɛ wɔkɛ Nyɔŋmɔ Wiemɔ lɛ atsu nii wɔhã tɛŋŋ?\n7 Kɛ́ wɔtee shiɛmɔ lɛ, ehe miihia ni wɔkɛ Nyɔŋmɔ Wiemɔ lɛ afɔ nitsumɔ. Nyɛmi nuu ko bi akɛ, “Kɛ́ okɛ Yehowa nyiɛ ni nyɛmiishiɛ yɛ shĩa fɛɛ shĩa lɛ, ani bo sɔŋŋ obaawie aloo obaahã lɛ ewie?” Nɔ ni etaoɔ etsɔɔ ji akɛ, kɛ́ wɔkane Nyɔŋmɔ Wiemɔ lɛ tɛ̃ɛ yɛ shiɛmɔ nɔ lɛ, wɔmiihã Yehowa kɛ shĩatsɛ lɛ miiwie. Kɛ́ wɔkane ŋmalɛ ko ni sa lɛ, ebaanyɛ ená mɔ lɛ nɔ hewalɛ kwraa fe nɔ fɛɛ nɔ ni ekolɛ wɔbaawie. (1 Tes. 2:13) No hewɔ lɛ, bi ohe akɛ, ‘Kɛ́ mitee shiɛmɔ lɛ, ani mikaneɔ Nyɔŋmɔ Wiemɔ lɛ mihãa mɛi be fɛɛ be ni manyɛ mafee nakai?’\n8. Mɛni hewɔ kɛ́ wɔtee shiɛmɔ lɛ, esa akɛ wɔgbala Ŋmalɛi lɛ amli wɔtsɔɔ mɛi lɛ?\n8 Yɛ Biblia lɛ ni wɔbaakane wɔhã mɛi lɛ sɛɛ lɛ, nɔ kroko hu yɛ ni esa akɛ wɔfee. Esa akɛ wɔhe be ni wɔgbala nɔ ni wɔkane lɛ mli koni amɛnu shishi. Ekolɛ ehe baahia ni wɔma ŋmalɛ ni wɔkane lɛ fãi komɛi anɔ mi loo wɔtĩ emli wiemɔi titrii lɛ amli. Tamɔ bɔ ni eji yɛ klɛŋklɛŋ afii 100 lɛ mli lɛ, mɛi pii nuuu nibii ni amɛkaneɔ yɛ Biblia lɛ mli lɛ ashishi. (Rom. 10:2) No hewɔ lɛ, esaaa akɛ wɔnuɔ he akɛ kɛ́ wɔkane ŋmalɛ lɛ ni wɔgbalaaa mli po lɛ, amɛbaanu shishi. Kɛ́ wɔhe be wɔgbala Nyɔŋmɔ Wiemɔ lɛ mli wɔtsɔɔ amɛ lɛ, amɛbaasusu he ni ebaata amɛtsuiŋ.—Kanemɔ Luka 24:32.\n9. Mɛɛ gbɛ nɔ wɔbaanyɛ wɔkpa ŋmalɛi lɛ ahiɛ yɛ gbɛ ni baahã mɛi aná bulɛ amɛhã Biblia lɛ nɔ? Okɛ enɛ he nɔkwɛmɔnɔ ahã.\n9 Agbɛnɛ hu, kɛ́ wɔmiikpa ŋmalɛi lɛ ahiɛ lɛ, esa akɛ wɔwie nibii ni baahã mɛi lɛ aná bulɛ amɛhã Biblia lɛ. Akɛ nɔkwɛmɔnɔ lɛ, wɔbaanyɛ wɔwie nɔ ko tamɔ, “Hã wɔkwɛ nɔ ni mɔ ni bɔ wɔ lɛ yɔɔ kɛɛmɔ yɛ sane nɛɛ he.” Kɛ́ mɔ lɛ jeee Kristofonyo lɛ, wɔbaanyɛ wɔwie akɛ, “Kadimɔ nɔ ni Niŋmai Krɔŋkrɔŋi lɛ kɛɔ wɔ.” Aloo kɛ́ mɔ lɛ bɛ Nyɔŋmɔjamɔ he miishɛɛ lɛ, wɔbaanyɛ wɔkpa hiɛ akɛ, “Ani onu blema abɛ nɛɛ pɛŋ?” Kɛ́ wɔsusu mɛi ni wɔkɛkpeɔ lɛ ateŋ mɔ fɛɛ mɔ he lɛ, wɔbaana bɔ ni wɔbaafee wɔkpa ŋmalɛi lɛ ahiɛ jogbaŋŋ wɔhã amɛ.—1 Kor. 9:22, 23.\n10. (a) Mɛɛ niiashikpamɔ nyɛmi nuu ko ná? (b) Mɛɛ gbɛ nɔ okɛ Nyɔŋmɔ Wiemɔ lɛ etsu nii yɛ shiɛmɔ nɔ ni ona akɛ ená mɛi anɔ hewalɛ waa?\n10 Mɛi pii ena akɛ, kɛ́ amɛkɛ Nyɔŋmɔ Wiemɔ lɛ tsu nii yɛ shiɛmɔ mli lɛ, enáa mɛi anɔ hewalɛ waa. Susumɔ niiashikpamɔ nɛɛ he okwɛ. Be ko lɛ, nyɛmi nuu ko yasara nuumo ko ni ekane wɔmagazin lɛ afii abɔ. Yɛ nɔ najiaŋ ni ebaahã lɛ Buu-Mɔɔ hee ni eba lɛ kɛkɛ ni eya lɛ, ekane ŋmalɛ ko ni akɛtsu nii yɛ Buu-Mɔɔ lɛ mli lɛ ehã lɛ. Ŋmalɛ nɛɛ ji 2 Korintobii 1:3, 4 lɛ, ni ekɛɔ akɛ: “Musuŋtsɔlɛi a-Tsɛ lɛ kɛ miishɛjemɔ fɛɛ Nyɔŋmɔ lɛ . . . shɛjeɔ wɔmii yɛ wɔjaramɔ shihilɛi fɛɛ mli.” Ŋmalɛ lɛ mli wiemɔi lɛ ta nuumo lɛ tsuiŋ aahu akɛ ehã nyɛmi nuu lɛ saa ekane ehã lɛ ekoŋŋ. Ekɛɛ lɛ akɛ, miishɛjemɔ he miihia ekɛ eŋa lɛ fɛɛ waa, ni ekpɛlɛ koni akɛ lɛ akase Biblia lɛ. Eyɛ faŋŋ akɛ, kɛ́ wɔkɛ Nyɔŋmɔ Wiemɔ lɛ tsu nii yɛ shiɛmɔ nɔ lɛ, ebaaná mɛi anɔ hewalɛ waa.—Bɔf. 19:20.\nKƐ́ WƆMIITSƆƆ NII YƐ WIEMƆ KPOKU LƐ NƆ\n11. Mɛɛ sɔ̃ ni tsĩi kã nyɛmimɛi hii ni tsɔɔ nii yɛ wiemɔ kpoku lɛ nɔ lɛ anɔ?\n11 Wɔ fɛɛ wɔnáa miishɛɛ waa kɛ́ wɔtee asafoŋ kpeei, kpeei bibii, kɛ kpeei wuji. Yiŋtoo titri hewɔ ni wɔyaa Kristofoi akpeei ji, ni wɔyajá Yehowa. Wɔnáa nibii ni atsɔɔ wɔ yɛ kpeei nɛɛ ashishi lɛ ahe sɛɛ waa. Eji hegbɛ kpele akɛ nyɛmi nuu ko baadamɔ wiemɔ kpoku lɛ nɔ ni etsɔɔ nii yɛ kpeei nɛɛ ashishi. Shi yɛ nakai beiaŋ nɔŋŋ lɛ, eji sɔ̃ ni tsĩi waa. (Yak. 3:1) No hewɔ lɛ, esa akɛ amɛkwɛ jogbaŋŋ ni nɔ fɛɛ nɔ ni amɛbaawie lɛ adamɔ Nyɔŋmɔ Wiemɔ lɛ nɔ. Kɛ́ oná hegbɛ akɛ obaadamɔ wiemɔ kpoku lɛ nɔ otsɔɔ nii lɛ, te obaafee tɛŋŋ okɛ Biblia lɛ atsu nii jogbaŋŋ koni ená otoibolɔi lɛ anɔ hewalɛ?\n12. Kɛ́ wielɔ ko miitao ŋmalɛi lɛ afee nɔ titri ni mɛi baakai yɛ ewiemɔ lɛ mli lɛ, mɛni ebaanyɛ efee?\n12 Hã owiemɔ lɛ adamɔ Ŋmalɛ lɛ nɔ. (Yoh. 7:16) Kaahã niiashikpamɔi, nɔkwɛmɔnii, bɔ ni ohãa wiemɔ lɛ ohãa, loo nɔ kroko gbala otoibolɔi lɛ ajwɛŋmɔ kɛje ŋmalɛi ni okɛbaatsu nii lɛ anɔ. Agbɛnɛ hu, kaimɔ akɛ, kɛ́ mɔ ko miihã wiemɔ ni ekane ŋmalɛi lɛ, no etsɔɔɔ doo akɛ eetsɔɔ nii kɛmiijɛ Ŋmalɛ lɛ mli. Anɔkwa, kɛ́ okane ŋmalɛi pii fe nine lɛ, ekolɛ ekome po kaimɔ baawa kɛhã otoibolɔi lɛ. No hewɔ lɛ, susumɔ ŋmalɛi ni obaasumɔ ni okɛtsu nii lɛ ahe jogbaŋŋ. Kɛ́ okane ŋmalɛ ko lɛ, too otsui shi ogbala mli, okɛ nibii ato he, ni otsɔɔ otoibolɔi lɛ bɔ ni ekɔɔ sane lɛ he ehãa. (Neh. 8:8) Kɛ́ owiemɔ lɛ damɔ wiemɔhamɔ he woji ni asafo lɛ efee lɛ eko nɔ lɛ, kasemɔ lɛ jogbaŋŋ ni okwɛ ŋmalɛi ni akɛtsu nii yɛ mli lɛ. Bɔɔ mɔdɛŋ ni ona tsakpãa ni yɔɔ ŋmalɛi lɛ kɛ nibii ni awie yɛ wiemɔhamɔ he wolo lɛ mli lɛ ateŋ. No sɛɛ lɛ, kwɛmɔ ŋmalɛi lɛ ateŋ nɔ ni obaasumɔ ni okɛtsu nii kɛ bɔ ni okɛbaagbala otii ni awie he yɛ wolo lɛ mli lɛ amli ohã. (Obaanyɛ ona nibii krokomɛi ni baanyɛ aye abua bo lɛ yɛ Ná Teokrase Sɔɔmɔ Skul Tsɔsemɔ lɛ He Sɛɛ wolo lɛ nikasemɔ 21 kɛyashi 23 lɛ mli.) Nɔ ni fe fɛɛ lɛ, sɔlemɔ obi Yehowa ni eye ebua bo koni onyɛ otsɔɔ mɛi nibii ni jara wala ni yɔɔ e-Wiemɔ lɛ mli lɛ.—Kanemɔ Ezra 7:10; Abɛi 3:13, 14.\n13. (a) Mɛɛ gbɛ nɔ ŋmalɛ ko ni akane yɛ asafoŋ kpee ko shishi lɛ lɛ ná nyɛmi yoo ko nɔ hewalɛ? (b) Mɛɛ gbɛ nɔ oná bɔ ni agbalaa Ŋmalɛ lɛ mli ahãa yɛ wɔkpeei lɛ ashishi lɛ he sɛɛ?\n13 Susumɔ bɔ ni ŋmalɛ ko ni akane yɛ asafoŋ kpee ko shishi lɛ ná nyɛmi yoo ko ni yɔɔ Australia lɛ nɔ hewalɛ ehã lɛ he okwɛ. Egbekɛbiiashi lɛ, efɔlɔi wa lɛ yi waa. No hewɔ lɛ, be ni akɛ lɛ kase Biblia lɛ ni ejɔɔ ehe nɔ ni abaptisi lɛ lɛ sɛɛ po lɛ, enuuu he akɛ Yehowa sumɔɔ esane. Shi be ko lɛ, nɔ ko ba ni hã etsake ejwɛŋmɔ. Etee asafoŋ kpee, ni ŋmalɛ ko ni akane lɛ ta etsuiŋ waa. Ejwɛŋ ŋmalɛ nɛɛ nɔ, ni ekɛto ŋmalɛi krokomɛi ahe. Enɛ ji nɔ ni hã eyiŋ tsɔ akɛ Nyɔŋmɔ sumɔɔ esane. * Ani bo hu otee asafoŋ kpee, kpokpaa nɔ kpee, loo kpee wulu ko ni ŋmalɛ ko ni akane lɛ ená onɔ hewalɛ nakai pɛŋ?—Neh. 8:12.\n14. Mɛni kɛ́ wɔfee lɛ, no baatsɔɔ akɛ wɔhiɛ sɔɔ Yehowa Wiemɔ lɛ?\n14 Eŋɔɔ wɔnaa waa akɛ Yehowa hã aŋma e-Wiemɔ, ni ji Biblia lɛ, ahã wɔ. Suɔmɔ ni eyɔɔ kɛhã wɔ lɛ hewɔ ehã aŋma lɛ, ni no nɔŋŋ hewɔ eye shi ni ewo akɛ ebaabaa yi lɛ hu nɔ. (1 Pet. 1:24, 25) No hewɔ lɛ, esa akɛ wɔbɔ mɔdɛŋ fɛɛ ni wɔbaanyɛ koni wɔkane Nyɔŋmɔ Wiemɔ lɛ daa, wɔkɛtsu nii yɛ wɔshihilɛ mli, ni wɔkɛye wɔbua mɛi krokomɛi. Kɛ́ wɔfee nakai lɛ, no baatsɔɔ akɛ wɔsumɔɔ nikeenii ni jara wa nɛɛ ni wɔhiɛ sɔɔ. Nɔ ni fe fɛɛ lɛ, ebaatsɔɔ akɛ wɔsumɔɔ Yehowa Nyɔŋmɔ, Mɔ ni hã aŋma afɔ̃ shi ahã wɔ lɛ.\n^ kk. 13 Kwɛmɔ akrabatsa ni yitso ji “ Nɔ Ni Hã Eyiŋ Tsɔ.”\nOKƐ NYƆŊMƆ WIEMƆ LƐ ATSU NII JOGBAŊŊ\nyɛ oshihilɛ mli:\nOkɛ nɔ ni okaseɔ lɛ atsu nii\nyɛ shiɛmɔ nitsumɔ lɛ mli:\nOkɛ Ŋmalɛi lɛ atsu nii waa\nMaa kukuji lɛ afãi ni kɔɔ sane ni nyɛsusuɔ he lɛ he lɛ anɔ mi\nDani obaatsɛ ŋmalɛ ko lɛ, wiemɔ nibii ni baahã mɛi aná bulɛ kɛhã Nyɔŋmɔ Wiemɔ lɛ\nbe ni otsɔɔ nii yɛ kpoku lɛ nɔ:\nHã owiemɔ lɛ adamɔ Ŋmalɛ lɛ nɔ\nKaahã niiashikpamɔi, nɔkwɛmɔnii, loo gbɛ ni otsɔɔ nɔ ohãa wiemɔ lɛ gbala mɛi ajwɛŋmɔ kɛje Biblia lɛ nɔ\nKɛ́ okane ŋmalɛ ko lɛ, too otsui shi ogbala mli, okɛ nibii ato he, ni otsɔɔ otoibolɔi lɛ bɔ ni ekɔɔ sane lɛ he ehãa\nNɔ Ni Hã Eyiŋ Tsɔ\nBe ni nyɛmi yoo ko ni atsɛɔ lɛ Victoria lɛ ba anɔkwale lɛ mli lɛ sɛɛ po lɛ, enu he akɛ Nyɔŋmɔ nyɛŋ asumɔ esane kɔkɔɔkɔ. Enɛ tee nɔ afii abɔ kɛyashi gbi ko lɛ, nɔ ko ba ni hã eyiŋ tsɔ akɛ Nyɔŋmɔ sumɔɔ lɛ. Mɛni ba? Victoria kɛɛ akɛ:\n“Enɛ ba yɛ mibaptisimɔ lɛ sɛɛ afii 15. . . . Nyɛmi nuu ko miihã wiemɔ ni ewie Yakobo 1:23, 24 lɛ he. Ŋmalɛ nɛɛ kɛ Nyɔŋmɔ Wiemɔ lɛ toɔ ashwishwɛ ko ni baanyɛ aye abua wɔ ni wɔna wɔhe tamɔ bɔ ni Yehowa naa wɔ lɛ he. Mina akɛ, bɔ ni minaa mihe lɛ, jeee nakai Yehowa naa mi. Shi ewa hã mi akɛ makpɛlɛ nɔ. Minu he akɛ Yehowa nyɛŋ asumɔ mi.\n“Gbii fioo komɛi asɛɛ lɛ, mikane ŋmalɛ ko ni tsake mishihilɛ. Ŋmalɛ nɛɛ ji Yesaia 1:18. Jɛmɛ lɛ, Yehowa kɛɛ akɛ: ‘Nyɛbaa koni wɔbatao naa! Kɛ́ nyɛhe eshai lɛ tsuɔ tamɔ la po, amɛaayɛ tamɔ snoo.’ Minu he tamɔ nɔ ni Yehowa miikɛɛ mi akɛ: ‘Vicky, ofainɛ, hã wɔtao sane nɛɛ naa. Mile bo, mile eshai ni ofee, ni mile bɔ ni onuɔ he ohãa, shi fɛɛ sɛɛ lɛ, misumɔɔ bo.’\n“Nakai gbɛkɛ lɛ, ehiii mi wɔɔ. Mijwɛŋmɔ kɛɛ mi akɛ Yehowa sumɔɔ mi, shi loloolo lɛ, minu he akɛ enyɛŋ esumɔ mi. Kɛkɛ ni mibɔi Yesu kpɔmɔ afɔleshaa lɛ he susumɔ. Trukaa lɛ, mihiɛ ba mihe nɔ. Mina akɛ Yehowa eto etsui shi ehã mi waa. Ejie suɔmɔ kpo etsɔɔ mi yɛ gbɛi srɔtoi anɔ, shi etamɔ nɔ ni miikɛɛ lɛ akɛ: ‘Osuɔmɔ lɛ mli waaa bɔ ni obaanyɛ osumɔ mi. O-Bi lɛ afɔleshaa lɛ nyɛŋ akpãtã mi kɛ bo teŋ.’ Ni tsɔɔ akɛ, yɛ nakai be lɛ mli fɛɛ lɛ, mikɛ minifeemɔ miitsɔɔ akɛ mihiɛ esɔɔɔ kpɔmɔnɔ lɛ. Kpɔmɔnɔ lɛ he ni misusu lɛ hã minu he akɛ Yehowa sumɔɔ mi.”\nKɛmaje Mɔ Ko Kɛmaje Mɔ Ko ‘Nyɔŋmɔ Wiemɔ Lɛ Yɛ Hewalɛ’


“Manyiɛ Onɔkwale Lɛ Mli”—Lala 86:11 | Nikasemɔ\n“Ao Yehowa, tsɔɔmɔ mi ogbɛ lɛ. Manyiɛ onɔkwale lɛ mli.”—LALA 86:11.\nLALAI: 31, 72\nMɛni baanyɛ ahã Kristofonyo ko “ahɔ̃ɔ” anɔkwale lɛ?\nMɛni baaye abua wɔ ni wɔkaje anɔkwale lɛ he fiofio loo wɔtsi wɔhe kɛje he?\nMɛɛ nibii etɛ baanyɛ aye abua wɔ ni wɔfai shi ni wɔtswa akɛ wɔbaanyiɛ yɛ anɔkwale lɛ mli daa lɛ mli awa?\n1-3. (a) Te esa akɛ wɔna nibii ni wɔkase yɛ Biblia lɛ mli lɛ wɔhã tɛŋŋ? Okɛ enɛ he nɔkwɛmɔnɔ ahã. (Kwɛmɔ mfonirii ni yɔɔ nikasemɔ lɛ shishijee lɛ.) (b) Mɛɛ sanebimɔi wɔbaahã hetoo yɛ nikasemɔ nɛɛ mli?\nŊMƐNƐ lɛ, yɛ maji komɛi anɔ lɛ, mɛi pii kɛ nibii ni amɛyahéɔ yɛ shwapoi amli lɛ kuɔ sɛɛ kɛyaa ni amɛyaheɔ amɛshika loo amɛkɛyatsakeɔ ekroko. Akɔntaabuu tsɔɔ akɛ, yɛ maji komɛi anɔ lɛ, kɛ́ mɛi 100 yahé nii yɛ shwapo ko mli lɛ, amɛteŋ mɛi aaafee 9 kɛbaaku amɛsɛɛ. Yɛ mɛi ni héɔ nii yɛ Intanɛt lɛ nɔ lɛ agbɛfaŋ lɛ, kɛ́ mɛi 100 hé nii lɛ, bei komɛi lɛ, amɛteŋ mɛi 30 loo nɔ ni fe nakai kɛkuɔ amɛsɛɛ. Mɛni hewɔ? Yɛ amɛteŋ mɛi komɛi agbɛfaŋ lɛ, esoro nɔ ni akɛbahã amɛ lɛ yɛ nɔ ni amɛna yɛ Intanɛt lɛ nɔ lɛ he. Aloo ekolɛ be ni akɛbahã amɛ lɛ, efite.\n2 Bei komɛi lɛ, wɔ hu wɔkɛ nibii ni wɔyahé lɛ kuɔ wɔsɛɛ. Shi ekã shi faŋŋ akɛ, wɔteŋ mɔ ko mɔ ko sumɔŋ ni kɛ́ wɔɔwie lɛ, ‘ehɔ̃ɔ’ “anɔkwale lɛ” loo ekɛku sɛɛ kɛya ni eyahe eshika kɔkɔɔkɔ. (Kanemɔ Abɛi 23:23; 1 Tim. 2:4) Yɛ nikasemɔ ni tsɔ hiɛ lɛ mli lɛ, wɔsusu nibii komɛi ni wɔkɛshã afɔle yɛ anɔkwale lɛ hewɔ lɛ ahe. Wɔna akɛ wɔkɛ wɔbe shã afɔle kɛkase anɔkwale lɛ. Wɔteŋ mɛi komɛi hu kɛ hegbɛi ni wɔná akɛ wɔbaaná nii lɛ shã afɔle, wɔnanemɛi kɛ wɔwekumɛi kɛ wɔ ehiii shi jogbaŋŋ dɔŋŋ tamɔ tsutsu ko, loo ehe bahia ni wɔtsake wɔjwɛŋmɔ kɛ wɔjeŋba. Yɛ mɛi komɛi hu agbɛfaŋ lɛ, ehe bahia ni amɛtsi amɛhe kɛje kusumii kɛ nifeemɔi ni esaaa Nyɔŋmɔ hiɛ lɛ ahe. Shi wɔle akɛ, nibii nɛɛ ni wɔkɛshã afɔle lɛ jeee nɔ ko kwraa kɛ́ wɔkɛto jɔɔmɔi ni wɔná lɛ ahe.\n3 Yɛ nɔkwɛmɔnɔ ko ni Yesu gba lɛ mli lɛ, ewie jarayelɔ gbɛfãlɔ ko ni miitao adiagbai kpakpai lɛ he. Be ni eyana adiagba kome ni jara wa lɛ, eyahɔ̃ɔ enibii fɛɛ amrɔ nɔŋŋ bɔ ni afee ni enyɛ ehé. Adiagba kome ni jara wa nɛɛ damɔ shi kɛhã Nyɔŋmɔ Maŋtsɛyeli lɛ he anɔkwalei lɛ. No hewɔ lɛ, Yesu nɔkwɛmɔnɔ lɛ hãa wɔnaa bɔ ni mɛi ni taoɔ anɔkwale lɛ buɔ lɛ akɛ ejara wa hã. (Mat. 13:45, 46) Be ni wɔbana anɔkwale lɛ, ni ji Nyɔŋmɔ Maŋtsɛyeli lɛ kɛ nibii krokomɛi ahe anɔkwa saji ni wɔkase yɛ Biblia lɛ mli lɛ, wɔbu lɛ akɛ nɔ ko ni jara wa waa. No hewɔ lɛ, wɔjɛ wɔtsuiŋ wɔkɛ nibii pii shã afɔle amrɔ nɔŋŋ koni wɔnyɛ wɔmɔ mli. Kɛ́ wɔhã ehi wɔjwɛŋmɔŋ be fɛɛ be akɛ anɔkwale lɛ jara wa waa lɛ, ‘wɔhɔ̃ŋ kɔkɔɔkɔ.’ Dɔlɛ sane ji akɛ, Nyɔŋmɔ tsuji komɛi ahiɛ ekpa bɔ ni anɔkwale lɛ jara wa hã lɛ nɔ, ni amɛteŋ mɛi komɛi po ehɔ̃ɔ. Ekaba kɔkɔɔkɔ akɛ wɔbaafee nakai! Moŋ lɛ, nyɛhãa wɔboa ŋaa ni awo yɛ Biblia lɛ mli akɛ ‘wɔya nɔ wɔnyiɛ yɛ anɔkwale lɛ mli’ lɛ toi. (Kanemɔ 3 Yohane 2-4.) Nɔ ni enɛ tsɔɔ ji akɛ, esa akɛ wɔhã anɔkwale lɛ he ahia wɔ fe nibii krokomɛi fɛɛ yɛ wɔshihilɛ mli, ni wɔhã ana nakai yɛ bɔ ni wɔhiɔ shi wɔhãa lɛ mli. Shi mɛni kwraa baahã mɔ ko ahɔ̃ɔ anɔkwale lɛ? Ni mɛni baaye abua wɔ koni wɔkafee nɔ ko ni tamɔ nakai? Mɛni baaye abua wɔ ni wɔfai shi ni wɔtswa akɛ wɔbaanyiɛ yɛ anɔkwale lɛ mli daa lɛ mli awa?\nMƐƐ GBƐ NƆ MƐI KOMƐI “HƆ̃Ɔ” ANƆKWALE LƐ, NI MƐNI HEWƆ AMƐFEƆ NAKAI?\n4. Mɛɛ gbɛ nɔ mɛi komɛi ni hi shi yɛ Yesu beiaŋ lɛ “hɔ̃ɔ” anɔkwale lɛ?\n4 Be ni Yesu yɔɔ shikpɔŋ lɛ nɔ lɛ, mɛi komɛi ni mɔ anɔkwale lɛ mli lɛ eyaaa nɔ amɛnyiɛɛɛ yɛ mli. Akɛ nɔkwɛmɔnɔ lɛ, be ko lɛ, mɛi babaoo ko ni Yesu tsɔ naakpɛɛ gbɛ nɔ elɛ amɛ lɛ nyiɛ esɛɛ kɛtee Galilea Ŋshɔ lɛ sɛɛ. Shi be ni amɛyɔɔ jɛmɛ lɛ, Yesu wie nɔ ko ni hã amɛnaa kpɛ amɛhe. Ekɛɛ amɛ akɛ: “Kɛji nyɛyeee gbɔmɔ Bi lɛ heloo lɛ, ni nyɛnuuu elá lɛ, nyɛbɛ wala yɛ nyɛmli.” Yɛ nɔ najiaŋ ni amɛbaabi Yesu ni egbala nɔ ni ewie lɛ mli etsɔɔ amɛ lɛ, amɛkɛɛ akɛ: “Wiemɔ ni wa nɛ; namɔ baanyɛ abo toi?” Enɛ hewɔ lɛ, “kaselɔi lɛ ateŋ mɛi babaoo ku amɛsɛɛ kɛtee nibii ni yɔɔ sɛɛ lɛ ahe, ni amɛkɛ lɛ enyiɛɛɛ dɔŋŋ.”—Yoh. 6:53-66.\n5, 6. (a) Mɛni hewɔ mɛi komɛi etsi amɛhe kɛje anɔkwale lɛ he yɛ wɔbei nɛɛ amli? (b) Te ebaa lɛ tɛŋŋ ni mɔ ko jeɔ anɔkwale lɛ he fiofio?\n5 Mɔbɔ sane ji akɛ, yɛ wɔbei nɛɛ amli hu lɛ, mɛi komɛi eshi anɔkwale lɛ. Amɛteŋ mɛi komɛi yɛ ni shishinumɔ hee ni wɔná yɛ Biblia mli sane ko he, loo nɔ ko ni nyɛmi ko ni ale lɛ waa lɛ wie loo efee lɛ ni tɔ̃tɔ amɛnane. Mɛi komɛi hu yɛ ni ajɛ Biblia lɛ mli awo amɛ ŋaa yɛ nɔ ko he shi eyaŋɔɔɔ amɛnaa, loo naagba ko ba amɛ kɛ nyɛmi ko teŋ. Yɛ mɛi komɛi hu agbɛfaŋ lɛ, amɛyanyiɛ mɛi ni ekwa anɔkwa jamɔ lɛ loo mɛi ni wieɔ amɛshiɔ wɔhemɔkɛyeli lɛ asɛɛ. Mɛi ni wɔwie amɛhe nɛɛ ateŋ mɛi komɛi eje gbɛ ‘amɛtsi amɛhe kɛje’ Yehowa kɛ esafo lɛ he yɛ nibii ni wɔtsĩ tã lɛ ahewɔ. (Heb. 3:12-14) Amɛkaseee bɔfo Petro nɔkwɛmɔnɔ kpakpa lɛ. Be ni mɛi babaoo lɛ ni nyiɛ Yesu sɛɛ lɛ anaa kpɛ amɛhe yɛ sane ni ewie lɛ hewɔ ni amɛshi lɛ lɛ, Yesu bi bɔfoi lɛ kɛji amɛ hu amɛbaasumɔ ni amɛya lo. Shi Petro hã hetoo oya nɔŋŋ akɛ: “Nuŋtsɔ, namɔ ŋɔɔ wɔbaaya? Bo oyɔɔ naanɔ wala wiemɔi lɛ.”—Yoh. 6:67-69.\n6 Mɛi komɛi hu shiɔ anɔkwale lɛ fiofio ni ekolɛ amɛ diɛŋtsɛ po amɛyɔseee. Mɔ ko ni shiɔ anɔkwale lɛ yɛ nɛkɛ gbɛ nɔ lɛ tamɔ lɛlɛ ni miikpalaŋ. Biblia lɛ kɛɔ akɛ mɛi ni tamɔ nɛkɛ lɛ ‘jeɔ’ anɔkwale lɛ he fiofio. (Heb. 2:1) Bei pii lɛ, mɛi ni jeɔ anɔkwale lɛ he lɛ ejeee gbɛ akɛ amɛmiishi anɔkwale lɛ. Shi akɛni amɛfeee nibii ni baahã amɛ kɛ Yehowa teŋ wekukpaa lɛ mli awa be fɛɛ be hewɔ lɛ, nakai wekukpaa lɛ mli gbɔjɔɔ fiofio, ni bei komɛi lɛ, efiteɔ kwraa. Mɛni wɔbaanyɛ wɔfee koni oshãra ni tamɔ nɛkɛ akanina wɔ?\nMƐNI BAAYE ABUA WƆ KONI WƆKAHƆ̃Ɔ ANƆKWALE LƐ?\n7. Mɛni baaye abua wɔ koni wɔkahɔ̃ɔ anɔkwale lɛ kɔkɔɔkɔ?\n7 Kɛ́ wɔmiitao wɔnyiɛ anɔkwale lɛ mli be fɛɛ be lɛ, esa akɛ wɔbo Yehowa wiemɔi lɛ fɛɛ toi ni wɔye nɔ. Esa akɛ wɔhã anɔkwale lɛ he ahia wɔ fe nibii krokomɛi fɛɛ yɛ wɔshihilɛ mli ni wɔhi shi yɛ Biblia mli shishitoo mlai anaa. Maŋtsɛ David sɔle ehã Yehowa ni ekɛɛ lɛ akɛ: “Manyiɛ onɔkwale lɛ mli.” (Lala 86:11) David wiemɔi lɛ hãa wɔnaa akɛ, etswa efai shi akɛ ebaanyiɛ anɔkwale lɛ mli. Esa akɛ wɔ hu wɔtswa wɔfai shi waa akɛ wɔbaanyiɛ anɔkwale lɛ mli be fɛɛ be. Kɛjeee nakai lɛ, ekolɛ wɔbaashwa wɔhe akɛ wɔkɛ nibii komɛi shã afɔle yɛ anɔkwale lɛ hewɔ, ni kɛ́ wɔkwɛɛɛ ni ahi lɛ, wɔbaaku wɔsɛɛ kɛya nibii nɛɛ ahe ekoŋŋ. Esaaa akɛ wɔhalaa anɔkwalei ni wɔkase lɛ ateŋ nɔ ni wɔbaahi shi yɛ naa kɛ nɔ ni wɔhiŋ shi yɛ naa. Esa akɛ wɔnyiɛ yɛ “anɔkwale lɛ fɛɛ mli.” (Yoh. 16:13) Yɛ nikasemɔ ni tsɔ hiɛ lɛ mli lɛ, wɔsusu nibii enumɔ ni ekolɛ wɔkɛshã afɔle yɛ anɔkwale lɛ hewɔ lɛ ahe. Amrɔ nɛɛ, wɔbaakwɛ nɔ ni esa akɛ wɔfee koni ekaba lɛ akɛ wɔmiiku wɔsɛɛ kɛmiiya nibii nɛɛ ni wɔkɛshã afɔle lɛ ahe ekoŋŋ. Enɛ baahã wɔfai shi ni wɔtswa akɛ wɔbaanyiɛ yɛ anɔkwale lɛ mli lɛ mli awa.—Mat. 6:19.\n8. Kɛ́ Kristofonyo ko kɛ ebe tsuuu nii jogbaŋŋ lɛ, mɛɛ gbɛ nɔ no baanyɛ ahã eje anɔkwale lɛ he? Okɛ enɛ he nɔkwɛmɔnɔ ahã.\n8 Be. Kɛ́ wɔsumɔɔɔ ni wɔjeɔ anɔkwale lɛ he lɛ, esa akɛ wɔkɛ wɔbe atsu nii jogbaŋŋ. Kɛ́ wɔkwɛɛɛ ni ahi lɛ, wɔbaafite be pii yɛ Intanɛt lɛ nɔ, loo yɛ shwɛmɔ, hiɛtserɛjiemɔ, kɛ TV kwɛmɔ he. Eyɛ mli akɛ tɔmɔ ko bɛ nibii nɛɛ ahe moŋ, shi kɛ́ wɔfite be pii yɛ amɛhe lɛ, ebaasa be ni wɔnáa wɔhãa aŋkro nikasemɔ kɛ nibii krokomɛi ni wɔtsuɔ yɛ Yehowa sɔɔmɔ lɛ mli lɛ he. Susumɔ nɔ ni ba nyɛmi yoo ko ni atsɛɔ lɛ Emma * lɛ nɔ lɛ he okwɛ. Kɛjɛ eblayeiaŋ tɔ̃ɔ lɛ, Emma sumɔɔ okpɔŋɔi asane waa, ni be fɛɛ be ni ebaaná dekã lɛ, eyataa okpɔŋɔ. Shi ebashɛ be ko ni Emma na akɛ eefite be tsɔ yɛ okpɔŋɔi ahe, ni enyɛɛɛ ekɛ be pii awo Yehowa sɔɔmɔ lɛ mli. Enɛ gba enaa waa. No hewɔ lɛ, efee tsakemɔi yɛ eshihilɛ mli. Nɔ kome ni wa lɛ yɛ enɛ gbɛfaŋ ji nyɛmi yoo ko ni atsɛɔ lɛ Cory Wells ni be ko ni eho lɛ etaa okpɔŋɔi kɛjieɔ kɛtsɛ lɛ niiashikpamɔ lɛ. * Amrɔ nɛɛ Emma nyɛɔ ekɛ be pii woɔ Yehowa sɔɔmɔ lɛ mli, ni enáa dekã ehãa eweku lɛ kɛ enyɛmimɛi Kristofoi lɛ. Kɛfata he lɛ, enuɔ he akɛ ekɛ Yehowa teŋ naanyobɔɔ lɛ mli ewa waa, ni eyɛ miishɛɛ.\n9. Mɛni baanyɛ ahã wɔkɛ heloonaa nibii aye mumɔŋ nibii ahiɛ?\n9 Heloonaa nibii. Kɛ́ wɔmiitao wɔya nɔ wɔnyiɛ yɛ anɔkwale lɛ mli lɛ, esa akɛ wɔhã mumɔŋ nibii ahe ahia wɔ fe heloonaa nibii. Be ni wɔkase anɔkwale lɛ, wɔna akɛ esa akɛ Yehowa sɔɔmɔ lɛ he ahia wɔ kwraa fe heloonaa nibii. Enɛ hewɔ lɛ, wɔjɛ wɔtsuiŋ wɔkɛ wɔheloonaa nibii shã afɔle koni wɔnyɛ wɔmɔ anɔkwale lɛ mli. Shi ekolɛ amrɔ nɛɛ wɔmiina ni mɛi miihéhée ilɛtrɔniki nibii hei ni eba nɔ loo amɛmiihéhée nibii krokomɛi ni amɛtsui sumɔɔ, shi ekolɛ wɔ lɛ, wɔnyɛɛɛ wɔhé eko. Kɛ́ eba lɛ nakai lɛ, ekolɛ wɔmii shɛŋ nibii ni wɔyɔɔ lɛ ahe dɔŋŋ, ni ekolɛ wɔkɛ be kɛ hewalɛ ni wɔkɛsɔmɔɔ Yehowa lɛ eko baashã afɔle kɛtao heloonaa nibii. Wɔbaanyɛ wɔkase nɔ ko yɛ nɔ ni ba Dema nɔ lɛ mli. Dema yasumɔ “jeŋ ni yɔɔ amrɔ nɛɛ,” ni no hewɔ lɛ, eshi bɔfo Paulo ni ekɛ lɛ sɔmɔɔɔ dɔŋŋ. (2 Tim. 4:10) Ani enɛ tsɔɔ akɛ Dema yasumɔ heloonaa nibii fe Yehowa sɔɔmɔ lɛ? Ani eshɛ he ko ni enáaa he miishɛɛ dɔŋŋ akɛ ekɛ nibii baashã afɔle koni enyɛ eya nɔ ekɛ Paulo asɔmɔ? Wɔnyɛŋ wɔtsɔɔ. Shi nɔ ni wɔkaseɔ yɛ esane lɛ mli ji akɛ, kɛ́ ekolɛ dani wɔbaaba anɔkwale lɛ mli lɛ wɔtsui yɛ heloonaa nibii ahe waa lɛ, esa akɛ wɔkwɛ jogbaŋŋ. Kɛjeee nakai lɛ, wɔtsui baaya heloonaa nibii ahe ekoŋŋ, ni suɔmɔ ni wɔyɔɔ kɛhã anɔkwale lɛ he baajɔ.\n10. Namɛi esa akɛ wɔkwɛ jogbaŋŋ koni amɛkaná wɔnɔ hewalɛ gbonyo?\n10 Wekukpaa ni yɔɔ wɔ kɛ mɛi ateŋ. Kɛ́ wɔmiitao wɔya nɔ wɔnyiɛ yɛ anɔkwale lɛ mli lɛ, belɛ esaaa akɛ wɔhãa mɛi ni sɔmɔɔɔ Yehowa lɛ náa wɔnɔ hewalɛ gbonyo. Eyɛ mli akɛ be ni wɔba anɔkwale lɛ mli ehee lɛ, ekolɛ wɔwekumɛi kɛ wɔnanemɛi ni jeee Odasefoi lɛ ateŋ mɛi komɛi ewieee amɛshiii wɔ moŋ, shi amɛteŋ mɛi komɛi hu te shi amɛwo wɔ waa. Anɔkwa, bɔ ni wɔ kɛ wɔwekumɛi kɛ wɔnanemɛi lɛ ateŋ yɔɔ be ni wɔbaleko anɔkwale lɛ, jeee nakai eyɔɔ bianɛ. (1 Pet. 4:4) Wɔmiisumɔ ni wɔkɛ wɔwekumɛi lɛ ahi shi jogbaŋŋ, ni wɔjieɔ mlihilɛ kpo wɔtsɔɔ amɛ. Shi esa akɛ wɔkwɛ jogbaŋŋ ni ekaba lɛ akɛ amɛhiɛ ni wɔtaoɔ wɔsa lɛ hewɔ lɛ, wɔbaafee nɔ ko ni esaaa Yehowa hiɛ. Eyɛ mli akɛ wɔbaaya nɔ wɔbɔ mɔdɛŋ ni wɔkɛ amɛ ahi shi yɛ toiŋjɔlɛ mli moŋ, shi tamɔ bɔ ni Ŋmalɛ lɛ bɔɔ wɔ kɔkɔ yɛ 1 Korintobii 15:33 lɛ, wɔkɛ mɛi ni sumɔɔ Yehowa lɛ pɛ baabɔ naanyo gbagbalii.\n11. Mɛni baaye abua wɔ ni wɔhã wɔsusumɔi kɛ wɔjeŋba he atse be fɛɛ be?\n11 Susumɔi gbohii kɛ jeŋba sha. Esa akɛ mɛi fɛɛ ni nyiɛɔ yɛ anɔkwale lɛ mli lɛ afee krɔŋkrɔŋ. (Yes. 35:8; kanemɔ 1 Petro 1:14-16.) Be ni wɔba anɔkwale lɛ mli lɛ, wɔteŋ mɔ fɛɛ mɔ fee tsakemɔi komɛi bɔ ni afee ni wɔhi shi yɛ Biblia mli shishitoo mlai anaa. Tsakemɔi ni wɔteŋ mɛi komɛi fee lɛ da waa diɛŋtsɛ. Kɛ̃lɛ, tsakemɔ bibioo wɔfee jio, tsakemɔ wulu wɔfee jio lɛ, esa akɛ wɔkwɛ jogbaŋŋ ni wɔkɛ wɔjeŋba kpakpa lɛ akayatsake jeŋba sha ni ehe shi yɛ je nɛɛ mli lɛ. Mɛni baaye abua wɔ ni ekaba lɛ nakai yɛ wɔgbɛfaŋ? Esa akɛ wɔjwɛŋ nɔ ni Yehowa kɛshã afɔle koni wɔhe anyɛ atse yɛ ehiɛ lɛ he. Ehã e-Bi koome Yesu Kristo fɔse elá ni jara wa lɛ eshwie shi yɛ wɔhewɔ. (1 Pet. 1:18, 19) Kɛ́ wɔmiitao ni wɔhe atse yɛ Yehowa hiɛ be fɛɛ be lɛ, esaaa akɛ wɔhiɛ kpaa Yesu kpɔmɔ afɔleshaa lɛ kɛ bɔ ni ejara wa hã lɛ nɔ kɔkɔɔkɔ.\n12, 13. (a) Mɛni hewɔ ehe miihia ni wɔna Blonya kɛ gbii juji krokomɛi ni tamɔ nakai lɛ bɔ ni Yehowa naa amɛ lɛ? (b) Mɛni he wɔbaasusu amrɔ nɛɛ?\n12 Kusumii kɛ nifeemɔi ni esaaa Nyɔŋmɔ hiɛ. Ekolɛ wɔwekumɛi, mɛi ni wɔkɛtsuɔ nii, kɛ mɛi ni wɔkɛyaa skul lɛ baasumɔ ni wɔfata amɛhe kɛhã amɛgbii juji lɛ kɛ nifeemɔi krokomɛi. Mɛni baaye abua wɔ ni wɔkahã amɛnyɛ wɔnɔ ni wɔkɛ wɔhe wo nifeemɔi nɛɛ ni esaaa Yehowa hiɛ lɛ amli? No ji ni wɔbaahã yiŋtoi ahewɔ ni Yehowa sumɔɔɔ nifeemɔi nɛɛ ahi wɔjwɛŋmɔŋ. Nɔ kome ni baaye abua wɔ ni wɔfee nakai ji, ni wɔbaatao nii amli yɛ asafo lɛ woji lɛ amli koni wɔkɛkai wɔhe hei ni aná gbii juji nɛɛ ekomɛi yɛ. Agbɛnɛ hu, esa akɛ wɔjwɛŋ ŋmalɛi ni hãa wɔnaa nɔ hewɔ ni esaaa akɛ wɔyeɔ gbii juji nɛɛ anɔ, ejaakɛ no baahã wɔná nɔmimaa akɛ wɔmiifee “nɔ ni sa Nuŋtsɔ lɛ hiɛ.” (Efe. 5:10) Kɛ́ wɔkɛ wɔhiɛ fɔ̃ Yehowa kɛ e-Wiemɔ lɛ nɔ lɛ, ‘wɔsheŋ gbɔmɛi gbeyei.’—Abɛi 29:25.\n13 Wɔmiisumɔ ni wɔnyiɛ yɛ anɔkwale lɛ mli kɛya naanɔ, aloo jeee nakai? No hewɔ lɛ, mɛni baaye abua wɔ ni wɔhã wɔfai shi ni wɔtswa akɛ wɔbaafee nakai lɛ mli awa? Naa nibii etɛ ni baaye abua wɔ.\nHÃ OFAI SHI NI OTSWA AKƐ OBAANYIƐ YƐ ANƆKWALE LƐ MLI LƐ MLI AWA\n14. (a) Kɛ́ wɔtee nɔ wɔkase Biblia lɛ, mɛɛ gbɛ nɔ ebaaye ebua wɔ ni wɔhã wɔfai shi ni wɔtswa akɛ wɔhɔ̃ŋ anɔkwale lɛ kɔkɔɔkɔ lɛ mli awa? (b) Mɛni hewɔ ehe miihia ni wɔná hiɛshikamɔ, tsɔsemɔ, kɛ niiashishinumɔ lɛ?\n14 Klɛŋklɛŋ lɛ, yaa nɔ okase Biblia lɛ ni ojwɛŋ nibii ni okaseɔ lɛ anɔ. Jee gbɛ oto be daa kɛhã enɛ feemɔ. Kɛ́ okase Biblia lɛ be fɛɛ be lɛ, suɔmɔ ni oyɔɔ kɛhã anɔkwale lɛ kɛ shwelɛ ni oyɔɔ akɛ obaanyiɛ yɛ mli lɛ mli baawa waa. Abɛi 23:23 lɛ kɛɔ akɛ: “Hemɔ anɔkwale, ni kaahɔ̃ɔ kɔkɔɔkɔ.” Ekɛɔ hu akɛ ‘wɔhé hiɛshikamɔ, kɛ tsɔsemɔ, kɛ niiashishinumɔ.’ Enɛ hãa wɔnaa akɛ, le ni wɔbaale nɔ ni Biblia lɛ kɛɔ lɛ pɛ kɛkɛ faaa. Esa akɛ wɔkɛtsu nii yɛ wɔshihilɛ mli. Kɛ́ wɔnu nɔ ni wɔkaseɔ lɛ shishi lɛ, wɔbaana akɛ tsakpãa yɛ nɔ ni wɔkaseɔ lɛ kɛ nibii ni wɔkase momo lɛ ateŋ. Kɛ́ wɔhiɛ kã shi lɛ, no baatsirɛ wɔ ni wɔkɛ nilee ni wɔná lɛ atsu nii. Bei komɛi lɛ, anɔkwale lɛ tsɔseɔ wɔ kɛ shishinumɔ lɛ akɛ, ehãa wɔnaa tsakemɔi ni esa akɛ wɔfee. Biblia lɛ kɛɔ akɛ tsɔsemɔ nɛɛ hi kwraa fe jwiɛtɛi. No hewɔ lɛ, be fɛɛ be ni wɔbaana akɛ esa akɛ wɔfee tsakemɔ ko lɛ, nyɛhãa wɔfea oya nɔŋŋ.—Abɛi 8:10.\n15. Mɛɛ gbɛ nɔ anɔkwale lɛ buɔ wɔhe tamɔ bɛlti?\n15 Nɔ ni ji enyɔ lɛ, tswaa ofai shi akɛ okɛ anɔkwale lɛ ni okase lɛ baatsu nii yɛ oshihilɛ mli daa gbi. Biblia lɛ kɛ anɔkwale lɛ toɔ asraafoi abɛlti he. (Efe. 6:14) Yɛ blema lɛ, bɛlti ni asraafoi lɛ fiɔ lɛ yeɔ ebuaa amɛ ni ebuɔ amɛgbɔmɔtso lɛ fãi komɛi ahe. Shi dani asraafonyo lɛ baaná bɛlti lɛ he sɛɛ lɛ, esa akɛ efi lɛ kpɛŋŋ. Kɛ́ efeee nakai lɛ, bɛlti lɛ he baŋ sɛɛnamɔ kɛhãŋ lɛ. Mɛɛ gbɛ nɔ anɔkwale lɛ buɔ wɔhe tamɔ bɛlti? Kɛ́ wɔkɛ anɔkwale lɛ tsu nii yɛ wɔshihilɛ mli be fɛɛ be lɛ, ebaabu wɔhe ni wɔkasusu nii ahe yɛ gbɛ ni ejaaa nɔ, ni ebaaye ebua wɔ ni wɔkpɛ yiŋ ni ja yɛ saji ahe. Kɛ́ wɔkɛ kaa loo shihilɛ ko ni wa kpe lɛ, nibii ni wɔkase yɛ Biblia lɛ mli lɛ baahã wɔfai shi ni wɔtswa akɛ wɔbaafee nɔ ni ja lɛ mli awa. Asraafonyo eyaŋ ta ni efiii bɛlti. Nakai nɔŋŋ esa akɛ wɔtswa wɔfai shi akɛ wɔkɛ anɔkwale lɛ baatsu nii yɛ wɔshihilɛ mli be fɛɛ be. Yɛ blema lɛ, he ko yɛ asraafoi abɛlti he ni amɛnyɛɔ amɛkɛ amɛklante tsɛkɛɔ. Enɛ kɛ wɔ baa oti ni ji etɛ lɛ nɔ.\n16. Kɛ́ wɔtsɔɔ mɛi anɔkwale lɛ, mɛɛ gbɛ nɔ no hãa wɔfai shi ni wɔtswa akɛ wɔbaanyiɛ yɛ anɔkwale lɛ mli lɛ mli waa?\n16 Nɔ ni ji etɛ lɛ, tsɔɔmɔ mɛi anɔkwalei ni okase yɛ Biblia lɛ mli lɛ, ni ofee nakai kɛ onyɛmɔ fɛɛ. Tamɔ bɔ ni asraafoi hiɛɔ amɛklante jogbaŋŋ bɔ ni afee ni ekaje amɛdɛŋ lɛ, nakai nɔŋŋ esa akɛ wɔ hu wɔhiɛ “Nyɔŋmɔ wiemɔ” lɛ mli kpɛŋŋ. (Efe. 6:17) Esa akɛ wɔ fɛɛ wɔbɔ mɔdɛŋ wɔya wɔhiɛ yɛ bɔ ni wɔtsɔɔ nii wɔhãa lɛ mli, koni ‘wɔhiɛ anɔkwale lɛ wiemɔ lɛ mli pɛpɛɛpɛ.’ (2 Tim. 2:15) Kɛ́ wɔkɛ Biblia lɛ tsu nii kɛye wɔbua mɛi koni amɛbale anɔkwale lɛ, ehãa anɔkwale lɛ kaa wɔjwɛŋmɔ mli, ni suɔmɔ ni wɔyɔɔ kɛhã nibii ni wɔkase lɛ mli waa. Enɛ hãa wɔfai shi ni wɔtswa akɛ wɔbaanyiɛ yɛ anɔkwale lɛ mli lɛ mli waa.\nKasemɔ. Okɛtsu nii. Tsɔɔmɔ mɛi. (Kwɛmɔ kuku 14-16)\n17. Mɛni hewɔ anɔkwale lɛ jara wa kɛhã bo lɛ?\n17 Anɔkwale lɛ ji nikeenii ko ni jara wa ni Yehowa kɛhã wɔ. Anɔkwale lɛ hewɔ lɛ, ŋmɛnɛ lɛ, wɔnyɛ wɔkɛ wɔ-Tsɛ ni yɔɔ ŋwɛi lɛ ebɔ naanyo, ni naanyobɔɔ nɛɛ ji nibii ni wɔyɔɔ lɛ ateŋ nɔ ni jara wa fe fɛɛ. Yehowa etsɔɔ wɔ nibii babaoo, shi pii yɛ lolo! Ewo shi akɛ ebaatsɔɔ wɔ nii kɛya naanɔ. No hewɔ lɛ, buu anɔkwale lɛ akɛ adiagba ko ni jara wa ni onine eshɛ nɔ. David wo Yehowa shi akɛ ‘ebaanyiɛ anɔkwale lɛ mli.’ Kɛ́ otee nɔ ‘ohé anɔkwale lɛ, ni ohɔ̃ɔɔ kɔkɔɔkɔ’ lɛ, wiemɔi nɛɛ baaba mli yɛ bo hu ogbɛfaŋ.—Lala 86:11.\n^ kk. 8 Eyɛ JW Broadcasting; yaa NIIASHIKPAMƆI KƐ SAJI NI ABIBII MƐI > ANƆKWALE LƐ TSAKEƆ SHIHILƐ.


Nyɔŋmɔ Ji Naanyo Ni Hi Fe Fɛɛ Ni Obaanyɛ Oná\nKANEMƆ YƐ Abkhaz Afrikaans Albania Amharic Arabic Argentina Mumuii Awiemɔ Armenia Aukan Austria Mumuii Awiemɔ Azerbaijani Azerbaijani (Cyrillic) Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Bicol Blackfoot Blɔfo Boulou Cambodia Carib Cebuano Chichewa Chile Mumuii Awiemɔ China Mumuii Awiemɔ Chinese Mandarin (Simplified) Chinese Mandarin (Traditional) Chitonga Costa Rica Mumuii Awiemɔ Croatia Croatia Mumuii Awiemɔ Cuban Sign Language Czech Czech Mumuii Awiemɔ Denmark Douala Dutch Dutch Mumuii Awiemɔ Ecuador Mumuii Awiemɔ Efik Estonia Ewe Faroese Fiji Filipi Mumuii Awiemɔ Finland Finland Mumuii Awiemɔ Frafra French Futuna (East) Ga Garifuna Georgia Germany Mumuii Awiemɔ Greenland Guarani Guatemala Mumuii Awiemɔ Haitian Creole Hausa Hebri Hela Hela Mumuii Awiemɔ Hiligaynon Hmong (White) Hungary Hungary Mumuii Awiemɔ Iban Iloko Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Kinyarwanda Kirghiz Kisi Korea Krio Kwanyama Laos Latvia Lhukonzo Lithuania Luganda Luo Malagasy Mam Mapudungun Mauritia Creole Mbunda Medumba Mexico Mumuii Awiemɔ Mizo Mozambique Mumuii Awiemɔ Nahuatl (Guerrero) Navajo Ndebele (Zimbabwe) Nengone Nepali New Zealand Mumuii Awiemɔ Nias Niue Norway Norway Mumuii Awiemɔ Nzema Oromo Ossetia Panaman Mumuii Awiemɔ Paraguay Mumuii Awiemɔ Persia Peru Mumuii Awiemɔ Poland Portugal Portugal Mumuii Awiemɔ Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romania Romania Mumuii Aweimɔ Romany (Northern Greece) Romany (Southern Greece) Runyankore Russia Russia Mumuii Awiemɔ Rutoro Sarnami Serbia (Roma) Serbian (Cyrillic) Setswana Seychelles Creole Shona Shuar Sidama Sinhala Slovak Slovenia Solomon Islands Pidgin Spania Spania Mumuii Awiemɔ Sweden Swedish Mumuii Awiemɔ Tagalog Tahiti Tatar Thailand Thailand Mumuii Awiemɔ Tigrinya Tojolabal Tonga Totonac Tsonga Turkmen Tuvalu Twi Tzotzil Ukrain Urdu Urhobo Uzbek Uzbek (Roman) Venda Wallis Wayuunaiki Wolaita Wolof Xhosa Yoruba Zande Zapotec (Lachiguiri) Zulu\nNyɔŋmɔ naanyo ni oootsɔ lɛ ji nɔ ni hi fe fɛɛ ni baanyɛ aba onɔ. Nyɔŋmɔ baatsɔɔ bo bɔ ni ooofee oná miishɛɛ ni ohi shi shweshweeshwe; ebaaha oye ohe kɛjɛ hemɔkɛyelii gbohii kɛ nifeemɔi ni yeɔ mɔ awui lɛ babaoo he. Ebaabo osɔlemɔi atoi. Ebaaye ebua bo koni oná mligbɛ toiŋjɔlɛ kɛ hekɛnɔfɔɔ. (Lala 71:5; 73:28) Nyɔŋmɔ baafi osɛɛ yɛ haomɔ bei amli. (Lala 18:19) Ni Nyɔŋmɔ kɛ hegbɛ ni baanyɛ aha onine ashɛ enikeenii ni ji naanɔ wala nɔ lɛ miiha bo.—Romabii 6:23.\nYɛ be mli ni obɛŋkɛɔ Nyɔŋmɔ lɛ, obaabɛŋkɛ Nyɔŋmɔ nanemɛi hu. Amɛ hu amɛbaatsɔmɔ onanemɛi. Yɛ anɔkwale mli lɛ, amɛbaatsɔmɔ tamɔ nyɛmimɛi hii kɛ nyɛmimɛi yei amɛha bo. Amɛbaaná he miishɛɛ akɛ amɛaatsɔɔ bo Nyɔŋmɔ he nii ni amɛbaaye amɛbua bo ni amɛwo bo hewalɛ.\nWɔkɛ Nyɔŋmɔ yeee egbɔ. Yɛ be mli ni otaoɔ ni okɛ Nyɔŋmɔ abɔ naanyo lɛ, esa akɛ onu anɔkwale ko ni he hiaa lɛ shishi. Nyɔŋmɔ ni akɛ lɛ bɔɔ naanyo lɛ jeee naanyobɔɔ ni kã tipɛŋfoi ateŋ. Eye wɔ onukpa kwraa, ni ele nii kwraa fe wɔ, ni ehe wa kwraa fe wɔ. Lɛ ji wɔ Nɔyelɔ ni sa. No hewɔ lɛ kɛ́ wɔmiisumɔ ni wɔtsɔmɔ enanemɛi lɛ, esa akɛ wɔbo lɛ toi ni wɔfee nɔ ni ekɛɔ wɔ akɛ wɔfee lɛ. Enɛ he baaba sɛɛnamɔ kɛha wɔ daa.—Yesaia 48:18.